Kekalkan penempatan orang Melayu di kota Kuala Lumpur: Teras

KUALA LUMPUR, 3 Jamadilawal 1443H, Rabu – Presiden Teras Pengupayaan Melayu (Teras), Mohd Azmi Abdul Hamid berpandangan, isu utama dalam pembangunan Kampung Baru di Kuala Lumpur adalah pentingnya menjamin penempatan orang Melayu di ibu negara.

Beliau berkata, walaupun kerajaan melalui Perbadanan Pembangunan Kampong Bharu sudah merancang pembangunan di kawasan tersebut secara ‘parcel’, namun perkara paling penting adalah ia tidak berkonsep memindahkan penduduk Melayu dikeluarkan dari perkampungan tersebut.

“Yang terbaik ialah menyusun semula perkampungan tersebut secara berperingkat dengan lebih teratur dengan meningkatkan prasarana asas yang lebih sempurna dan warga Melayu dapat terus kekal di penempatan Kampung Baru dengan maju dan selesa,” katanya dalam kenyataan, hari ini.

Mengulas lanjut, beliau berkata, pembangunan Kampung Baru di Kuala Lumpur tidak harus hanya tertumpu kepada menetapkan harga pampasan dengan konsep ‘willing buyer and willing seller’.

“Kami berpendapat sementara isu harga tanah dan perumahan sedang dirundingkan, konsep pelan induk pembangunan oleh PPKB sewajarnya mengguna pendekatan mengekalkan warga Melayu di kawasan tersebut sekali gus meningkatkan kemudahan prasarana,” katanya.

Beliau menegaskan, konsep membeli tanah dengan mengambil alih tanah di Kampung Baru dan kemudian membiarkan penduduk mencari penempatan di tempat lain adalah tidak wajar.

Ini kerana, katanya, banyak penempatan orang Melayu di Kuala Lumpur kini sudah tidak lagi wujud apabila pendekatan membeli dan mengeluarkan mereka dari tempat tersebut digunakan.

“Kampung Kerinci, Kampung Abdullah Hukum adalah contoh bila orang Melayu akhirnya terpaksa tinggal di flat yang sesak dan tidak selesa setelah dipindahkan dari kawasan asal mereka,” katanya.

Justeru, Mohd Azmi mengesyorkan supaya Rancangan Malaysia ke-12 yang dikatakan memperuntukkan RM1.5 bilion untuk membina dan meningkatkan infrastruktur di Kampung Baru itu wajar dilaksanakan.

“Bertahun-tahun Kampung Baru menempatkan orang Melayu di kawasan itu menjadikan ianya semakin padat dan susunan perumahan tidak lagi teratur sementara insfrastruktur asas tidak lagi memadai.

“Apa yang perlu ialah Kampung Baru disusun semula secara berperingkat yang tetap mengekalkan orang Melayu di situ sebagai kampung dalam kota yang unik.

“Ciri perkampungan orang Melayu di tengah kota Kuala Lumpur yang bersih, selesa dan maju seharusnya dirancang dengan baik agar Kuala Lumpur tidak terus melenyapkan khazanah hartanah Melayu yang perlu dipertahankan,” katanya.


Tentera UK diarah siap sedia hantar bekalan minyak di stesen

LONDON, 22 Safar 1443H, Rabu – Tentera United Kingdom (UK) sedang bersiap siaga untuk membekalkan minyak di beberapa stesen minyak di negara itu yang kering selepas beberapa daripadanya ditutup.

Stesen minyak ditutup ekoran kekurangan pemandu trak untuk mengangkut bahan bakar dari kilang, hingga mencetuskan pembelian panik.

Kerajaan mengumumkan bahawa sebilangan kecil pemandu lori tangki tentera UK telah diarah bersedia untuk menghantar bahan bakar di tempat-tempat yang sangat memerlukan.

“Walaupun industri bahan bakar menjangkakan permintaan akan kembali ke paras normal dalam beberapa hari mendatang, langkah pencegahan yang kita ambil ini juga adalah tepat,” kata Setiausaha Perniagaan UK, Kwasi Kwarteng dalam satu kenyataan tanpa menyatakan berapa banyak pemandu yang disediakan.

Di bawah rancangan darurat yang dipertimbangkan oleh kerajaan Perdana Menteri, Boris Johnson, hingga 5,500 pemandu trak asing akan diberikan visa kerja sementara, ketika undang-undang persaingan ditangguhkan untuk membolehkan pembekal menghantar bahan bakar kepada operator saingan.

Bercakap dengan Radio BBC, Ketua Persatuan Peruncit Petrol, Brian Madderson mengatakan bahawa penggunaan tentera sahaja tidak akan cukup untuk menyelesaikan krisis ini kerana mereka mungkin tidak mempunyai latihan yang diperlukan untuk memuatkan tangki di stesen minyak.

Terdahulu, syarikat gergasi minyak Britain, BP untuk sementara waktu menutup beberapa stesen minyaknya pada awal minggu lalu, menyebabkan kenderaan beratur panjang di beberapa stesen minyak di London dan Kent kerana pemandu kenderaan bergegas untuk mengisi minyak. – Agensi


Belanjawan 2021: Kerajaan dijangka kurangkan perbelanjaan

KUALA LUMPUR, 19 Safar 1442H, Rabu – Kerajaan Persekutuan dijangka akan mengurangkan perbelanjaan dalam Belanjawan 2021 kerana pendapatan berkurangan pada dua suku terakhir.

Pakar ekonomi dari Universiti Malaya, Prof Dr Rajah Rasiah berkata, kemerosotan Keluaran Dalam Negara Kasar (KDNK) kebanyakannya disebabkan kepada sekatan perdagangan komoditi terhadap ekonomi Malaysia yang dipacu oleh eksport.

“Saya berharap kerajaan akan merangka belanjawan yang mampan kerana ia penting untuk memastikan ekonomi Malaysia terus bertahan dan kembali berkembang maju setelah pandemik COVID-19 berakhir.

“Jika anda hanya berpegang pada langkah penjimatan dalam belanjawan, ia mungkin tidak bergerak dalam landasan yang betul untuk pertumbuhan ekonomi,” katanya kepada semasa menjadi tetamu dalam rancangan The Nation yang disiarkan Bernama TV yang membincangkan tajuk ‘Exploring Budget 2021’.

Menteri Kewangan, Tengku Datuk Seri Zafrul Abdul Aziz dijadualkan membentangkan belanjawan pada 6 November depan.

Ia akan menjadi belanjawan pertama di bawah kerajaan Perikatan Nasional sejak mengambil alih kuasa pada bulan Mac lepas.

Sebanyak RM297 bilion atau 18.4 peratus daripada KDNK diperuntukkan untuk Belanjawan 2020, sebanyak 81.1 peratus atau RM241 bilion adalah untuk perbelanjaan mengurus manakala baki RM56 bilion bagi perbelanjaan pembangunan.

Untuk meningkatkan lagi belanjawan tahun itu, Rajah mencadangkan agar mencari jalan untuk mempromosikan barang dan perkhidmatan tempatan bagi memperluas bahagian pasaran domestiknya.

Sementara itu, Ketua Pegawai Eksekutif PNB Research Institute Sdn Bhd, Intan Nadia Jalil, yang juga menjadi tetamu program berkata, ketirisan dapat dicegah dengan menghentikan segala perbelanjaan kerajaan yang tidak cekap atau tidak berkesan.

“Mungkin sudah tiba masanya bagi kerajaan memberi perhatian terhadap beberapa insentif cukai korporat yang wujud selama beberapa dekad sekarang.

“Cara terbaik adalah melihat bagaimana ia dapat diselaraskan menjadi lebih efektif dan efisien untuk ekonomi secara keseluruhan, memandangkan kerajaan dijangka melakukan penjimatan dalam belanjawan,” katanya.

Intan Nadia berkata Belanjawan 2021 seharusnya menjadi belanjawan yang memulihkan dan membangunkan terutama kepada kumpulan sasaran seperti perusahaan kecil dan sederhana yang terjejas teruk oleh penularan COVID-19. – Bernama


Mufti Perak meninggal dunia

BANGI, 18 Syawal 1442H, Ahad – Mufti Perak, Tan Sri Dr Harussani Zakaria yang disahkan positif COVID-19 sebelum ini meninggal dunia hari ini.

Perkara itu disahkan laman Facebook Jabatan Mufti Negeri Perak yang menulis hantaran berkaitan makluman berkenaan.

“Dukacita dimaklumkan, Mufti Perak, Tan Sri Dato’ Seri Dr Hj Harussani bin Hj Zakaria baharu sahaja meninggal dunia,” katanya.

Sementara itu, Timbalan Mufti Perak, Datuk Zamri Hashim memaklumkan Allahyarham disahkan meninggal dunia pada jam 2.45 petang pada Ahad.

Dr Harussani meninggal dunia di Hospital Raja Permaisuri Bainun (HRPB), Ipoh.

Sebelum ini, beliau dirawat di Unit Rawatan Rapi (ICU) HRPB, Perak akibat jangkitan COVID-19.


Trend TikTok: Guru patut lindung kanak-kanak dari budaya tak wajar

BANGI, 29 Zulkaedah 1443H, Rabu – Guru sewajarnya melindungi kanak-kanak terutama seawal peringkat tadika dan prasekolah daripada sebarang budaya yang tidak wajar khususnya di media sosial.

Justeru, Biro Keluarga dan Masyarakat (BKM) ISMA kesal dengan kejadian yang berlaku di sebuah tadika membabitkan video murid yang meniru trend ‘Marry Me Challenge’ sehingga tular di media sosial sejak beberapa hari lalu.

Video itu memaparkan murid menyarungkan cincin di jari seorang kanak-kanak perempuan dan kemudian berjoget, seperti mana trend yang sedang popular di aplikasi TikTok ketika ini.

Pengerusi BKM, Hajah Asma Ahmad berkata, sudah menjadi budaya masyarakat sekarang meniru semua aksi atau lakonan yang tular di aplikasi TikTok, Instagram dan juga Twitter tanpa mengira baik buruknya.

“Perkara ini tidak seharusnya berlaku di dalam masyarakat kita apatah lagi aksi ini disuruh oleh guru kanak-kanak tersebut.

“Justeru, BKM ISMA ingin menyeru kepada semua pengusaha tadika agar menjadikan sekolah sebagai sebuah taman didikan kanak-kanak yang mempunyai persekitaran pembelajaran yang selamat dan kanak-kanak diajarkan ilmu berguna,” katanya dalam satu kenyataan hari ini.

Serentak itu, beliau mengesyorkan supaya aktiviti yang dijalankan bersifat kreatif dan menyeronokkan mengikut garis panduan syarak.

Katanya, ini selari dengan objektif pendidikan prasekolah iaitu melahirkan murid yang mampu mengamalkan nilai Islam dalam kehidupan seharian untuk murid beragama Islam.

“Guru tadika juga memainkan peranan penting kepada kanak-kanak. Mereka adalah model kepada kanak-kanak selain bertanggungjawab sebagai pendidik, pembimbing dan pengasuh kanak-kanak,” katanya.

Difahamkan, video tular berkenaan telah mendapat reaksi daripada pelbagai pihak termasuk Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary.


PRN: PDRM kenal pasti 190 kawasan panas di enam negeri

KUALA LUMPUR, 24 Zulkaedah 1444H, Selasa – Polis mengenal pasti 190 lokasi yang dikategorikan sebagai kawasan panas di enam negeri terlibat dengan Pilihan Raya Negeri (PRN), kata Ketua Polis Negara, Tan Sri Acryl Sani Abdullah Sani.

Beliau berkata daripada jumlah itu, Selangor memiliki kawasan panas tertinggi iaitu sebanyak 70 lokasi, diikuti Terengganu (66), Kedah (20), Negeri Sembilan dan Kelantan masing-masing 16, serta dua lokasi di Pulau Pinang.

Bercakap kepada pemberita pada sidang media selepas program lawatan hospital sempena peringatan Hari Polis ke-216 2023 di Hospital Tunku Ampuan Besar Tuanku Aishah Rohani, Cheras hari ini, beliau berkata lokasi berkenaan dikategorikan sebagai kawasan panas kerana dilihat berpotensi untuk tercetusnya provokasi yang boleh menjejaskan ketenteraman awam.

Justeru bagi memastikan kelancaran PRN, beliau berkata polis melancarkan Op PRN 6N yang akan memfokuskan kepada aspek keselamatan pengundi, tempat pengundian dan tempat penjumlahan undi.

Acryl Sani berkata bagi pengundian awal di enam negeri tersebut, ia akan membabitkan 93,833 warga Polis Diraja Malaysia (PDRM) dan Angkatan Tentera Malaysia (ATM). -Bernama


Perjumpaan 19 ‘datuk bandar’ berkaitan usaha jaga keselamatan

KOTA KINABALU, 5 Jamadilawal 1443H, Jumaat – Perjumpaan 19 ‘datuk bandar’ dari selatan Filipina baru-baru ini adalah berkaitan usaha menjaga keselamatan dan rancangan mempertahankan kawasan itu dari elemen yang menggugat keselamatan, bukan merancang plot baharu untuk menawan Sabah.

Pengarah Jabatan Keselamatan Dalam Negeri dan Ketenteraman Awam Bukit Aman Datuk Hazani Ghazali berkata berita palsu berkenaan telah dimanipulasi individu tertentu yang cemburu dengan keamanan dan keselamatan dikecapi negeri ini serta Malaysia keseluruhannya.

“Maklumat itu tidak sahih, kita dapat maklumat perjumpaan itu fokus untuk keselamatan di sana bagi mempertahankan diri mereka daripada elemen pengganas, lawless elements dan sebagainya, kemudian mereka hendak menjemput lebih ramai pelabur masuk (ke kawasan itu).

“Maklumat ini dimanipulasi, ini bukan perlakuan daripada negeri tapi lebih kepada individu. Walau apapun kita di pihak keselamatan sentiasa bersedia, Sabah dan seluruh Malaysia kita sentiasa bersedia, ini bumi kita tetap kita akan pertahankan,” katanya pada sidang media di Menara Kinabalu di sini hari ini.

Terdahulu, beliau menghadiri Majlis Serah Terima Tugas Komander Eastern Command daripada Datuk Ahmad Fuad Othman kepada Hamzah Ahmad, disaksikan Ketua Menteri Datuk Hajiji Noor dan Pesuruhjaya Polis Sabah Datuk Idris Abdullah yang juga hadir.

Baru-baru ini, media melaporkan satu mesyuarat bagi membincangkan rancangan menyerang Sabah dipercayai diadakan di selatan Filipina, yang mana kononnya terdapat rancangan bagi merekrut 600 individu untuk menyerang negeri itu serta menghantar pengintip.

Hazani berkata pihak keselamatan di negara ini mempunyai kerjasama erat dengan pasukan keselamatan negara jiran melibatkan pertukaran maklumat dan pelbagai elemen bersama.

“Setiap kali ada acara besar di sana seperti pilihan raya akan timbul perkara seperti ini…kita ada kerjasama, jika ada ancaman pasukan keselamatan negara jiran akan salur maklumat kepada kita, seperti kumpulan Abu Sayyaf masuk Sabah kita terima maklumat dari mereka,” katanya.

Sementara itu, Hamzah berkata beliau akan memastikan kerjasama erat terjalin dengan semua pasukan keselamatan di kawasan pantai timur Sabah bagi menjaga keamanan serta keselamatan di kawasan tersebut terutama di Zon Keselamatan Pantai Timur Sabah (ESSZone).

“Saya akan semak semula apa perlu diberi penambahbaikan dan kita buat pembaharuan dalam usaha penugasan keselamatan ini bagi memastikan kita berada dalam keadaan selamat dan baik sentiasa,” katanya. – Bernama


Jumlah subsidi diputus setelah kuota haji dimuktamad

KLANG, 8 Ramadan 1443H, Ahad – Kemudahan jumlah subsidi bagi menunaikan ibadah haji tahun ini akan diputuskan setelah jumlah kuota haji negara diketahui dan dimuktamadkan, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Apabila kita sudah dapat bilangan kuota (haji) sebenar, insya-Allah kita akan duduk (berbincang) untuk muktamadkan jumlah subsidi yang diberikan,” katanya ringkas ketika diminta mengulas berhubung perkembangan subsidi haji selepas Majlis Penyerahan Sumbangan Infaq Kasih Ramadan Kawasan Kapar, di sini hari ini.

Jumaat lepas, Idris memaklumkan kerajaan memberi jaminan kemudahan subsidi bagi menunaikan ibadah haji diteruskan tahun ini, bagaimanapun kadar yang akan ditanggung masih belum diputuskan.

Sementara itu, mengulas mengenai titah Sultan Selangor Sultan Sharafuddin Idris Shah semalam bahawa Jabatan Kemajuan Islam Malaysia (Jakim) tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI), Idris berkata titah itu sudah jelas.

Sultan Sharafuddin yang juga Pengerusi MKI bertitah bahawa sebarang kenyataan berhubung keputusan yang dibuat oleh jawatankuasa tersebut adalah di bawah bidang kuasa Pengerusi Jawatankuasa Muzakarah, MKI dan Majlis Raja-Raja. – Bernama


Biadab! Peneroka haram Israel serang kenderaan Palestin dengan batu

TEBING BARAT, 17 Rabiulakhir 1443H, Isnin – Penduduk negara haram Israel menyerang kenderaan Palestin berhampiran pusat pemeriksaan tentera Za’atara serta di jalan pintasan 60 ke timur Hebron menggunakan batu.

Ghassan Daghlas, yang memantau aktiviti penempatan Israel di utara Tebing Barat berkata, sekumpulan peneroka haram berkumpul berhampiran pusat pemeriksaan Za’atara dan membaling batu ke arah kenderaan Palestin.

Tindakan itu menyebabkan kerosakan teruk kepada beberapa kereta malah kecederaan turut dilaporkan.

Memetik laporan agensi berita Palestin Wafa, gesaan dilaporkan dibuat oleh peneroka fanatik meminta pengikut mereka untuk berkumpul di jalan raya antara bandar-bandar Palestin dan memintas serta menyerang kenderaan Palestin.

Ia susulan kematian seorang peneroka haram Israel di Baitulmaqdis, semalam.

Polis Israel mendakwa, seorang penduduk Palestin dari kem pelarian Shuafat di Baitulmaqdis yang diduduki melepaskan tembakan ke atas warga Israel, membunuh seorang dan mencederakan tiga yang lain.

Berikutan serangan itu, polis Israel melepaskan tembakan dan membunuh lelaki terbabit.

Pusat maklumat hak asasi manusia Israel di wilayah yang diduduki, B’Tselem berkata, keganasan peneroka terhadap rakyat Palestin dan harta benda mereka adalah rutin di Tebing Barat dan jarang didakwa oleh pihak berkuasa Israel.

“Keganasan peneroka telah lama menjadi sebahagian daripada kehidupan harian rakyat Palestin di bawah pendudukan.

“Pasukan keselamatan Israel membolehkan tindakan ini, yang mengakibatkan rakyat Palestin terkorban – kecederaan dan kematian – serta kerosakan kepada tanah dan harta benda. – Agensi


Undi merosot, kemenangan BN tak wakil majoriti rakyat Johor: BERJASA

Oleh Zuhayati Yazid

BANGI, 10 Syaaban 1443H, Ahad – Kemenangan Barisan Nasional (BN) dalam Pilihan Raya Negeri (PRN) Johor tidak boleh dianggap sebagai suara majoriti rakyat negeri itu.

Ini memandangkan peratusan rakyat yang turun membuang undi hanyalah 54 peratus berbanding 70 peratus seperti sasaran dikeluarkan Suruhanjaya Pilihan Raya (SPR).

Naib Presiden BERJASA, Haji Samad Ashaari berkata, hanya 54.9 peratus atau bersamaan 1,426,573 juta sahaja turun mengundi berbanding 2,597,742 jumlah mereka yang layak.

“Peratusan yang rendah keluar membuang undi ini memberi satu indikator bahawa kemenangan BN adalah tidak mewakili majoriti rakyat Johor.

“Hakikatnya, rakyat masih trauma dengan polemik orang politik yang hanya mementingkan agenda parti dan kuasa politik parti berbanding dengan agenda survival rakyat,” katanya ketika dihubungi Ismaweb.net, hari ini.

Beliau berkata demikian sebagai mengulas kemenangan BN dalam PRN Johor yang menyaksikan parti itu memperoleh mandat besar lebih dua pertiga majoriti daripada 56 kerusi Dewan Undangan Negeri (DUN) dipertandingkan.

BN memenangi 40 kerusi dengan UMNO merangkul kejayaan di 33 kawasan, MCA empat manakala MIC tiga.

Mengulas lanjut, Haji Samad berkata, senario orang politik hanya turun padang menjelang PRN terus menghantui pengundi.

“Situasi ini sepatutnya tidak wujud lagi, kemajuan sesebuah negara perlu kepada susuk tubuh ahli politik yang berwibawa, bebas dari segala isu rasuah dan mempunyai integriti diri.

“Selain memiliki wawasan yang jelas ke mana hala tuju negara dalam tempoh masa 10 hingga 20 tahun akan datang,” katanya.

Beliau berpandangan, rakyat sebenarnya dahagakan kepimpinan baharu dalam mengubah landskap politik negara kepada yang lebih baik dalam jangka masa panjang.

Justeru, katanya, kepada pemimpin yang menang, tunaikan tanggungjawab sebagai individu diberi amanah oleh rakyat.

“Gelaran Yang Berhormat bukan tiket keistimewaan atau untuk dibanggakan.

“Hakikatnya adalah tanggungjawab besar untuk berkhidmat kepada rakyat, bangsa dan negara,” katanya.

Malah, Haji Samad menegaskan, antara tanggungjawab besar pemimpin yang terpilih dalam kalangan ahli UMNO ialah memperjuangkan dan mengarusperdanakan perundangan syariah di negeri Johor.


Kenyataan Kit Siang sangat provokatif

BANGI, 2 Muharam 1445H, Khamis – Pengerusi Muafakat Nasional (MN), Tan Sri Annuar Musa menyifatkan dakwaan veteran DAP, Tan Sri Lim Kit Siang bahawa negara sedang terumbang-ambing ke arah rusuhan seperti tragedi 13 Mei 1969 sebagai provokatif dan tidak diperlukan.

Menerusi hantaran di Facebook beliau malam tadi, Annuar mempersoalkan sama ada tindakan bekas Ahli Parlimen Iskandar Puteri itu boleh dibiarkan.

Ini kerana, rata-rata suasana sangat harmoni bahkan tiada situasi api perkauman seperti yang pernah ditiupkan sesetengah pihak sebelum dan selepas 13 Mei 1969.

“Tiada perarakan ala perarakan mayat ‘pahlawan merah’ 1969. Tiada provokasi isu mempertikaikan status Bumiputera, Malaysian Malaysia dan lain-lain.

“Mungkin kerana strategi sesetengah pihak telah berubah bila sudah dapat menguasai sesetengah Wilayah sebagai ‘fix deposit’ (deposit tetap). Strategi kini adalah untuk ‘divide’ and rule’ (pecah dan perintah) pula, lalu dilontar provokasi sedemikan,” katanya.

Terdahulu, Kit Siang mempersoalkan sama ada parti politik dan calon dalam Pilihan Raya Negeri (PRN) di enam negeri pada 12 Ogos ini mampu membuat pengisytiharan bahawa mereka tidak mahu rusuhan 13 Mei 1969 berulang di Malaysia.

Bahkan beliau mempersoalkan jika pihak berkenaan boleh menegaskan relevannya prinsip membina negara yang terkandung dalam Rukun Negara demi sebuah Malaysia yang majmuk.

Katanya, selepas 54 tahun, Malaysia ‘terumbang-ambing’ ke arah tepian sebuah lagi rusuhan 13 Mei 1969.

Dalam pada itu, Annuar yang juga bekas Ahli Parlimen Ketereh yakin rakyat kini bersikap matang dan tidak mudah lupa sejarah.

“Kita jaga keamanan dan keluhuran undang-undang insya-Allah. Kita jaga negara kita,” katanya.

Bagaimanapun selepas dikritik pelbagai pihak, Kit Siang hari ini mempertahankan kenyataannya, dan mempersoal adakah beliau terlalu dramatik apabila mendakwa ‘selepas 54 tahun, Malaysia hampir-hampir ke arah satu lagi rusuhan 13 Mei 1969.

“Mari kita fikirkan kembali hari-hari 11, 12, dan 13 Mei 1969. Adakah sesiapa menjangkakan rusuhan 13 Mei 1969 akan meletus?

“Pelik apabila selepas lebih tiga dekad, saya telah dituduh menyebabkan rusuhan 13 Mei 1969.

“Dakwaan liar dan tidak masuk akal bahawa saya menyebabkan rusuhan 13 Mei 1969, pertama kali muncul pada abad ke-21, lebih tiga dekad selepas peristiwa,” katanya.


Facebook buang tuduhan palsu mengenai COVID-19, vaksin

SAN FRANSISCO, 28 Jamadilakhir 1442H, Rabu – Syarikat gergasi media sosial, Facebook memperluaskan usahanya untuk menghapuskan banyak konspirasi berkaitan COVID-19 yang memomokkan orang ramai supaya tidak mengambil vaksinasi pandemik.

Syarikat itu dalam kenyataan berkata, sejak Disember lalu, pihaknya telah menghapuskan pelbagai dakwaan palsu mengenai vaksin COVID-19 yang didedahkan pakar kesihatan awam.

“Hari ini, setelah berunding dengan organisasi kesihatan terkemuka, termasuk Pertubuhan Kesihatan Sedunia (WHO), kami memperluas senarai dakwaan palsu termasuk tuduhan tidak berasas berkaitan COVID-19 serta vaksinnya,” kata Facebook.

Berdasarkan peraturan baharu, Facebook akan membuang sebarang hantaran yang mendakwa vaksin COVID-19 tidak berkesan serta tuduhan kononnya ia berbahaya kepada awam atau menyebabkan autisme.

Facebook akan menguatkuasakan polisi baharu dengan fokus khusus pada laman, kumpulan dan akaun yang melanggar peraturan, selain memberi amaran akan menyekat pengguna yang berulang kali berkongsi dakwaan palsu berkaitan vaksin.

“Polisi baharu ini akan membantu kami untuk terus mengambil tindakan agresif terhadap salah maklumat mengenai COVID-19 dan vaksin.

“Facebook telah mengambil langkah untuk membataskan maklumat salah mengenai vaksin COVID-19 sejak Disember 2020, dan menghapuskan hantaran yang mengandungi maklumat salah mengenai vaksin seperti dakwaan palsu vaksin COVID-19 mempunyai mikrocip,” katanya. –  Agensi


KKM guna Baricitinib rawat pesakit COVID-19 kategori empat dan lima

PUTRAJAYA, 14 Zulhijjah 1442H, Sabtu – Hospital seluruh negara akan mula menggunakan ubat Baricitinib untuk rawatan kepada pesakit COVID-19 terutama pesakit kategori empat dan lima, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, Kementerian Kesihatan (KKM) telah mendapat peruntukan baharu untuk rawatan menggunakan Baricitinib yang dilihat berkesan digunakan bersama Dexamethasone.

Dr Noor Hisham berkata, penggunaan ubat Baricitinib yang mempunyai kesan lebih baik diharap memberi harapan untuk meningkatkan keberkesanan rawatan kepada pesakit COVID-19 sekali gus mengurangkan kadar kematian.

“Kami harap dengan keberkesanan yang tinggi dan rawatan lebih baik pesakit boleh pulih daripada kategori lima ke empat dan seterusnya,” katanya dalam sidang media perkembangan COVID-19.

Kes kategori tiga ialah pesakit mempunyai radang paru-paru tetapi tidak memerlukan oksigen, kategori empat mempunyai radang paru-paru dan memerlukan oksigen, manakala kategori lima memerlukan bantuan pernafasan.

Menjelas lanjut, Dr Noor Hisham berkata, ketika ini terdapat seramai 826 pesakit kategori lima berada di hospital di Lembah Klang untuk tempoh 21 hari, manakala bagi kategori empat, sebanyak 3,473 orang kini menerima rawatan.

Sementara itu, Ketua Setiausaha KKM Datuk Mohd Shafiq Abdullah berkata, sebanyak RM38 juta akan dibelanjakan untuk pembelian ubat-ubatan khususnya Baricitinib dan pihaknya tidak akan melengahkan pemberian perolehan darurat untuk menguruskan pandemik COVID-19.

Sementara itu, Ketua Pasukan Bertindak Khas ‘Greater Klang Valley’ Datuk Dr Chong Chee Keong berkata KKM setuju untuk membina loji oksigen mikro dan 1,000 tangki oksigen pelbagai saiz di Pusat Kuarantin dan Rawatan COVID-19 Berisiko Rendah (PKRC) 2.0 di Taman Ekspo Pertanian Malaysia Serdang (MAEPS) bagi meningkatkan kapasiti sekiranya timbul keperluan.

Beliau berkata, antara langkah yang diambil untuk memenuhi peningkatan kes ialah penambahan kapasiti pesakit kategori tiga di MAEPS yang secara purata 600 kemasukan sehari dari Pusat Penilaian COVID (CAC) untuk mengurangkan kes tertangguh di Lembah Klang. – Bernama


Surat sokongan bukan jaminan dapat jawatan: Ismail Sabri

TANJUNG MALIM, 3 Muharram 1442H, Sabtu – Pemberian sokongan termasuk menandatangani surat permohonan bukan jaminan untuk seseorang individu mendapat jawatan dalam mana-mana organisasi, tegas Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri yang juga Menteri Pertahanan berkata keputusan untuk melantik individu untuk mana-mana jawatan dalam organisasi adalah hak organisasi terbabit.

“Macam-macam orang datang minta sokongan daripada saya dan saya akan sokong. Sokongan bukan bermakna (permohonan) dipenuhi,” katanya kepada pemberita selepas menghadiri majlis ramah mesra bersama Persatuan Veteran Angkatan Tentera Malaysia (ATM) Cawangan Slim River di Felda Besout 2 dekat sini, hari ini.

Beliau mengulas mengenai sokongan beliau terhadap surat permohonan Timbalan Menteri Pertahanan Datuk Seri Ikmal Hisham Abdul Aziz agar anaknya dilantik sebagai Ahli Lembaga Pengarah sebuah syarikat farmaseutikal yang tular sejak semalam.

Ismail Sabri berkata beliau menyokong permohonan itu kerana anak timbalan menteri terbabit merupakan seorang graduan dalam bidang kejuruteraan awam dan peniaga yang berjaya, seterusnya berpotensi membantu syarikat farmaseutikal berkenaan.

Mengulas lanjut, Ismail Sabri berkata walaupun permohonan itu mendapat sokongan beliau, namun difahamkan pihak Lembaga Tabung Angkatan Tentera (LTAT) sebagai pemilik syarikat farmaseutikal tersebut tidak melantik anak timbalan menteri berkenaan.

“Saya tidak campur tangan daripada segi pelantikan. Itu kuasa LTAT, jadi surat (permohonan sokongan) setakat surat,” katanya.

Beliau turut memuji timbalannya kerana tidak menyalahgunakan kuasa dengan secara terus mengajukan surat permohonan pelantikan anak beliau kepada LTAT.

“Dia (timbalan menteri) tak perlu hantar kepada saya (surat permohonan sokongan), dia boleh terus (hantar) kepada pengerusi syarikat kerana pelantikan ahli lembaga pengarah adalah daripada pihak LTAT sendiri,” katanya. – Bernama


Banyak lagi nama jalan Inggeris, kenapa nama Melayu juga dipilih?

BANGI, 10 Safar 1442H, Isnin – Datuk Zainul Rijal Abu Bakar menganggap tindakan Dewan Bandaraya Kuala Lumpur (DBKL) menukar nama Jalan Raja Laut 1 kepada Jalan Palestin sebagai tidak wajar.

Presiden Persatuan Peguam-Peguam Muslim (PPMM) itu berkata, jasa Penghulu Raja Laut sangat besar malah sejarahnya tidak boleh dipadam

“Saya bukan anti-Palestin malah saya sokong perjuangan Palestin.

“Tetapi menukar nama (Penghulu) Raja Laut 1 kepada Palestin bagi sebuah nama jalan adalah suatu kesilapan,” katanya.

Sabtu lalu, Jalan Raja Laut 1 secara rasmi ditukarkan kepada Jalan Palestin, sebagai simbol sokongan Malaysia kepada perjuangan rakyat Palestin.

DBKL dalam satu kenyataan memaklumkan, cadangan untuk mewujudkan Jalan Palestin di Kuala Lumpur tercetus ketika Majlis Himpunan Hari Quds Sedunia yang diadakan di Dataran DBKL, pada Mei 2019.

Katanya, Kementerian Wilayah Persekutuan telah memohon kepada pihak DBKL untuk menamakan sebarang jalan di Kuala Lumpur sebagai Jalan Palestin.

“Proses untuk mengenal pasti jalan yang sesuai sebagai Jalan Palestin mengambil masa yang agak lama kerana perlu dibuat secara teliti dan perlu melalui prosedur-prosedur yang ditetapkan seperti mana penamaan jalan-jalan yang lain,” kata DBKL.

Zainul Rijal bagaimanapun hairan apabila nama Jalan Raja Laut 1 ditukarkan, sedangkan katanya banyak nama asing masih dikekalkan.

“Kenapa nama Melayu mahu dipadam sedangkan banyak nama asing masih dikekalkan sama ada nama jalan, nama tempat, bukit dan lain lain. Lama-lama luput sejarah Melayu di bumi sendiri,” katanya.

Jalan Raja Laut 1 terletak dalam kawasan Chow Kit yang mengambil nama sempena tokoh penting penubuhan Kuala Lumpur, Yang Teramat Mulia Raja Laut ibni Almarhum Sultan Muhammad Shah.

Baginda dilahirkan pada tahun 1850. Baginda mangkat pada tahun 1913 ketika menjadi Raja Muda Selangor.

Raja Muda Laut telah dilantik sebagai Raja Muda Selangor pada tahun 1898 oleh Paduka Sri Sultan Selangor ke-5 iaitu Sultan Ala’uddin Suleiman Shah.

Pada era tahun 1880-an, Raja Laut menjadi ketua orang Melayu di Kuala Lumpur.

Raja Laut menjadi ahli Majlis Negeri Selangor dan turut bertindak selaku hakim dan penghulu bagi menyelesaikan pertikaian yang berlaku di kalangan orang Melayu.


Qatar gantung sementara visa kemasukan pelawat semasa Piala Dunia FIFA

DOHA, 26 Safar 1444H, Khamis – Qatar mengumumkan keputusannya untuk menggantung sementara pengeluaran visa bagi mereka yang ingin melawat negara itu sebelum dan semasa Piala Dunia FIFA akhir tahun ini, berikutan jangkaan lebih dua juta akan menghadiri perlawanan bola sepak di negara Teluk berkenaan.

Dalam sidang media berhubung peraturan keluar masuk ke Qatar semasa Piala Dunia FIFA, Kementerian Dalam Negeri menyatakan bahawa kerajaan menangguhkan kemasukan semua pelawat melalui sempadan udara, darat dan maritim mulai 1 November hingga 23 Disember tahun ini.

Hanya mereka yang memiliki kad Hayya – permit masuk ke Qatar dan ID akses stadium – akan dibenarkan memasuki negara semasa Piala Dunia yang akan bermula pada 20 November.

Kad Hayya itu akan membolehkan mereka kekal dalam Qatar sehingga 23 Januari 2023.

Pengecualian lain yang dibenarkan oleh kementerian termasuk warganegara Qatar, penduduk dan warga Majlis Kerjasama Teluk yang memegang kad pengenalan Qatar, pemegang visa pengambilan peribadi dan permit masuk kerja dan kes kemanusiaan, melalui perjalanan udara.

Kejohanan bola sepak terbesar dunia itu akan berlangsung pada 20 November dan perlawanan akhir akan diadakan di Stadium Lusail pada 18 Disember depan. – Agensi


Malaysia belum bersedia perluas undi pos: SPR

BANGI, 30 Rabiulawal 1442H, Isnin – Kaedah pengundian secara pos kepada semua peringkat pengundi masih belum sedia diperluaskan di Malaysia.

Timbalan Pengerusi Suruhanjaya Pilihan Raya (SPR), Dr Azmi Sharom berkata, hal itu kerana sistem undi pos seperti dilaksanakan Amerika Syarikat (AS) pada pilihan raya presiden baru-baru ini tidak direka untuk skala besar di negara ini.

Bukan itu sahaja, Dr Azmi mendakwa, terdapat unsur ketidakpercayaan terhadap sistem undi pos dalam kalangan orang awam.

Tambahan pula, katanya, sistem berkenaan belum pernah dilaksanakan secara terbuka sebelum ini.

“Jika kita laksanakan undi pos pada skala besar, adakah rakyat akan percayakannya?

“Sedangkan di AS, selepas memperoleh keputusan undian pos pada tempoh lama, masih terdapat tuduhan cubaan menipu walaupun tiada bukti untuk mengesahkannya,” katanya seperti dilapor FMT, hari ini.

Mengulas mengenai saranan segelintir pihak supaya undi pos diperluaskan ke beberapa kumpulan, Dr Azmi berkata, SPR sebelum ini menegaskan bahawa sistem itu tidak akan diperluaskan kepada kategori lain selain senarai dibenarkan ketika ini.

Berdasarkan laman web SPR, tujuh kategori pengundi pos dalam dan luar negara iaitu tentera, polis, petugas media, petugas pilihan raya sementara pengundi di luar negara membabitkan warga Malaysia di luar negara serta pelajar dan penjawat awam di luar negara.

Ketika ditanya penambahbaikan kaedah berkempen sekiranya pilihan raya diadakan ketika pandemik COVID-19 masih memuncak, Dr Azmi berkata, pihaknya masih berbincang dengan Kementerian Kesihatan Malaysia (KKM) berkaitan kaedah terperinci.

Katanya, perkara itu akan dimuktamadkan sebaik sahaja rundingan selesai.

“Sejujurnya saya mahu (SOP berkempen) lebih ketat dilaksanakan,” katanya.

Malaysia dijangka berdepan pilihan raya umum dalam tempoh setahun ini.

Justeru, pelbagai pihak menggesa SPR memperkenalkan kaedah undi melalui pos atau pengundian tanpa kehadiran bagi mengurangkan risiko penularan COVID-19 supaya gelombang ke-3 yang tercetus akibat Pilihan Raya Negeri (PRN) Sabah tidak berulang.


Status PKPD Kota Setar: Kedah kemuka syor kepada MKN

ALOR SETAR, 6 Safar 1442H, Khamis – Kerajaan negeri Kedah akan mengemukakan syor kepada Majlis Keselamatan Negara (MKN) untuk menentukan status Perintah Kawalan Pergerakan Diperketatkan (PKPD) secara pentadbiran di Kota Setar, yang tamat tengah malam esok.

Menteri Besar, Muhammad Sanusi Md Nor, bagaimanapun, enggan mendedahkan syor yang akan dikemukakan dan menyerahkan kepada MKN untuk membuat keputusan berdasarkan situasi semasa wabak COVID-19 di daerah berkenaan.

“Sama ada akan berlaku penamatan, perlanjutan atau perlanjutan secara bersasar, kita serah kepada MKN untuk putuskan, tapi kita tidak boleh maklumkan perkara yang akan kita syorkan itu.

“Kemungkinan sama ada dilanjutkan secara bersasar juga saya tidak boleh jawab sebab MKN akan putuskan selepas mengambil kira semua keadaan di sini,” katanya ketika ditemui pemberita hari ini.

Terdahulu, beliau mempengerusikan Mesyuarat Jawatankuasa Khas Keselamatan Negeri (JKKN) Berkaitan COVID-19 di Pejabat Daerah dan Tanah Kota Setar, di sini.

Mengulas mengenai bantuan makanan kepada penduduk di Kota Setar, Muhammad Sanusi berkata sebanyak 6,500 bungkus bekalan makanan dihantar kepada mereka yang membuat permohonan kepada Pusat Kawalan Operasi Bencana (PKOB), Pejabat Daerah Kota Setar.

“Saya juga ingin mengucapkan terima kasih kepada semua badan bukan kerajaan yang menyalurkan bantuan bekalan makanan kepada kita untuk diagihkan kepada penduduk yang memerlukan,” katanya. – Bernama


Malaysia di landasan capai sasaran pertumbuhan ekonomi tahun ini

PUTRAJAYA, 16 Syawal 1443H, Selasa – Menteri Kewangan Tengku Datuk Seri Zafrul Abdul Aziz hari ini memberi jaminan bahawa Malaysia berada di landasan untuk mencapai sasaran pertumbuhan ekonomi antara 5.3 dan 6.3 peratus tahun ini dan menyifatkan cakap-cakap mengenai kemelesetan global sebagai “terlalu awal dan suatu yang tidak sepatutnya”.

Beliau berkata pertumbuhan ekonomi Malaysia akan disokong oleh dasar fiskal pengembangan kerajaan serta dasar monetari akomodatif.

Tengku Zafrul berkata Malaysia dijangka menyaksikan momentum pertumbuhan selanjutnya pada suku kedua selepas merekodkan pertumbuhan keluaran dalam negara kasar kukuh pada 5.0 peratus bagi suku pertama tahun ini.

“Bagaimanapun, kita tetap berhati-hati dengan sebarang potensi negatif. Terdapat potensi risiko (disebabkan) oleh perang di Ukraine, harga komoditi tinggi dan dasar moneteri global yang diperketatkan. Sehubungan itu kerajaan perlu memastikan fleksibiliti fiskal yang mencukupi pada masa depan bagi menangani risiko seumpama itu.

“Itulah sebabnya mengapa kita berhasrat untuk mengurangkan secara beransur-ansur defisit fiskal daripada 6.4 peratus pada 2021 kepada 6.0 peratus pada 2022 dan juga merasionalkan subsidi menjadi lebih bersasar,” katanya kepada media pada majlis Rumah Terbuka Kementerian Kewangan hari ini.

Tengku Zafrul berkata kegagalan untuk memenuhi obligasi hutang merupakan risiko utama bagi negara-negara sekiranya berlaku kemelesetan global tetapi ia bukan risiko bagi Malaysia kerana risiko itu dapat dikurangkan berikutan pendedahan rendahnya kepada hutang luaran, dengan kurang daripada 3.0 peratus dalam mata wang asing.

Menurutnya, Malaysia mempunyai kecairan yang mencukupi untuk membiayai keperluan pinjaman kerajaan dan sektor swasta.

Sementara itu, Tengku Zafrul berkata kementerian tersebut sedang mencari jalan untuk melaksanakan subsidi bersasar.

“Kita buat telah buat sesi libat urus dgn pihak berkepentingan dan akan bawa ke Kabinet dalam masa terdekat,” katanya dan menambah pemberian subsidi kini adalah menyeluruh dan memberi manfaat semua orang termasuk golongan kaya.

“Golongan kaya menikmati lebih subsidi berdasarkan penggunaan yang lebih besar. Satu contoh adalah sebahagian besar daripada subsidi petrol berjumlah RM4 bilion setakat Mac 2022 ini sebenarnya dinikmati oleh golongan T20.

“Setiap RM1subsidi bahan api, 53 sen pergi ke golongan T20 manakala hanya 15 sen dimanfaatkan oleh golongan B40,” tambahnya. – Bernama


COVID-19: Rakyat Malaysia ziarah keluarga antara 32 kes baharu di Singapura

SINGAPURA, 29 Syaaban 1442H, Ahad – Seorang lelaki rakyat Malaysia berusia 53 tahun adalah antara 32 kes baharu COVID-19 dilaporkan di Singapura pada Sabtu, menurut Kementerian Kesihatan republik itu.

Kementerian itu menerusi data penuh yang dikeluarkan lewat malam tadi memaklukan lelaki itu yang dilabelkan sebagai Kes 61808, tiba dari Malaysia untuk melawat ahli keluarganya yang merupakan Pemastautin Tetap Singapura.

Rakyat Malaysia yang memegang pas lawatan jangka pendek itu dikategorikan sebagai kes import dan tidak menunjukkan gejala atau asimptomatik.

Setakat tengah hari Sabtu, Singapura mencatatkan 32 kes baharu iaitu 31 kes import dan satu kes dalam komuniti, menjadikan jumlah keseluruhan jangkitan di sini kepada 60,633.

Sehingga kini, kementerian telah mengklasifikasikan 3,789 daripada kes yang dilaporkan sebagai import, 2,333 kes komuniti dan 54,511 melibatkan penghuni asrama.

Secara keseluruhan, 60,322 kes telah sembuh sepenuhnya dan dibenarkan keluar hospital atau kemudahan rawatan komuniti.

Terdapat 45 kes yang disahkan pada masa ini masih dirawat di hospital dengan seorang dalam keadaan kritikal di unit rawatan rapi.

Sebanyak 236 orang yang mempunyai gejala ringan atau secara klinikal sihat tetapi diuji positif COVID-19 telah diasingkan dan dirawat di kemudahan rawatan komuniti.

Setakat ini, 30 orang telah meninggal dunia di republik ini berikutan komplikasi akibat jangkitan COVID-19.

Tiada kluster COVID-19 di Singapura pada masa ini. – Bernama


Ada ‘kebangkitan’ di Terengganu: Anwar

KUALA TERENGGANU, 23 Muharam 1445H, Khamis – Perdana Menteri, Datuk Seri Anwar Ibrahim memberi gambaran bahawa ada ‘kebangkitan’ dalam kalangan rakyat di Terengganu selepas melakukan beberapa siri ceramah di negeri ini.

Beliau yang juga Pengerusi Pakatan Harapan (PH) berkata, sokongan itu dirasai kerana berbeza dengan pembangkang, yang dalam siri ceramah mereka ada menggunakan ayat al-Quran dan ditafsirkan untuk menyerang kerajaan.

“Dia (pembangkang) baca ayat al-Quran. Tapi bila saya tanya dia tak tau (tidak tahu)… dia tafsir ikut dia. Tidak bermakna kalau baca al-Quran boleh tafsir untuk serang orang.

“Bukan soal parti, yang baik, baiklah. Ini masalah yang kita hadapi. Semua serangan dan fitnah itu keterlaluan,” katanya pada Ceramah Jelajah Perpaduan MADANI di Hiliran di sini, malam ini.

Katanya lagi, pembangkang juga mendakwa merekalah gabungan parti yang ‘bersih’ dan malangnya dakwaan mereka itu dipercayai orang ramai.

Anwar berkata, lebih membimbangkan rakyat terutamanya golongan muda mudah terpengaruh dengan slogan dan laungan seperti “Hidup Melayu” dan kalimah Allahuakbar, namun di sebalik itu beliau mendakwa ada dalam kalangan pemimpin pembangkang yang  “sakau”.

“Tolonglah selamatkan negeri ini. Kalau dia korup, dia curi, tak kiralah dia parti mana, bila ada kuasa tak boleh percaya,” katanya.

Katanya, beliau juga menerima malah bersetuju jika ada pihak yang mengatakan pemerintahan Pakatan Harapan (PH)-Barisan Nasional (BN) masih belum cukup memuaskan.

“Hutang banyak, pelaburan baru masuk. Kita sedang buat sedaya upaya kita… (pembangkang) bunyi bising gendang-gendang kosong projek tiada. Cadangan baik kita teliti terus laksana,” katanya.

Justeru, Perdana Menteri mengingatkan rakyat supaya membuat pilihan tepat dan tidak membiarkan mereka diperintah oleh pemimpin yang gagal melaksanakan pembangunan dengan pantas.

“Mereka (PAS dan Bersatu) ada masa tiga tahun, apa yang mereka buat?,” soal beliau.

Di akhir sesi ceramah, Perdana Menteri dikejutkan dengan nyanyian ‘Allah Selamatkan Kamu’ oleh semua yang hadir sempena hari lahir beliau yang jatuh pada 10 Ogos. – Bernama


Masjid mesra alam pertama di Perancis

PARIS, 7 Syawal 1443H, Ahad – Dikenali sebagai masjid mesra alam yang pertama di Perancis, Masjid Besar Massy satu yang unik daripada segi penjimatan tenaga dan penggunaan sumber semula jadi secara cekap.

Masjid yang dibina di Massy, dipinggir selatan Paris, menarik perhatian ramai dengan struktur kubah kaca selain menara masjid yang sebahagian besar juga diperbuat menggunakan kaca serta tingkap dari lantai hingga ke siling, menurut Agensi Anadolu.

Dengan dinding penebat dua lapisan, sistem pemanasan bawah lantai dan lampu LED, ia memastikan penggunaan sumber tenaga yang cekap.

Masjid yang dirasmikan pada 2019 itu menggunakan air hujan yang ditadah bagi tujuan pembersihan dan penyiraman tumbuhan hijau.

Bumbung masjid mempunyai salutan vegetatif menghalang kehilangan tenaga dan haba serta menghasilkan oksigen, tambahnya.

Masjid itu menelan belanja hingga €4.5 juta (U$4.74 juta) keseluruhan dan dibina atas sumbangan umat Islam di Massy dan seluruh Perancis.

Mahmoud Ismail, pengerusi Majlis Umat Islam di Massy, berkata pembinaan masjid itu berdasarkan ajaran Nabi Muhammad 1,400 tahun lalu dan mengambil kira prinsip ekologi dalam al-Quran.

“Nabi Muhammad menggalakkan perlindungan terhadap tumbuh-tumbuhan dan haiwan, serta mengelakkan pembaziran,” kata Ismail.- Bernama


70 maut, 138 cedera serangan udara di penjara Yaman

SANA’A, 19 Jamadilakhir 1443H, Sabtu – Sekurang-kurangnya 70 maut dan 138 yang lain cedera dalam serangan udara di sebuah penjara di utara Yaman, semalam.

Kumpulan Doktor Tanpa Sempadan (MSF) memaklumkan, serangan udara di Penjara Reman Bandar Sa’ada adalah berpunca daripada gabungan pimpinan Arab Saudi.

“Hospital Al-Gumhourriyeh di bandar itu telah menerima 138 mangsa cedera dan 70 terbunuh. Hospital terbabit kesal kerana tidak boleh mengambil pesakit,” kata MSF di Twitter.

Kumpulan itu berkata, terdapat juga serangan udara berasingan di ibu negara Sana’a malam Khamis, termasuk di lapangan terbang.

“Kami telah menerima laporan mengenai serangan udara di banyak gabenor lain di seluruh utara Yaman. Sejak pagi tadi, perkhidmatan internet telah terputus sepenuhnya,” kata MSF.

Yaman dilanda pergolakan dan ketidakstabilan sejak 2014, apabila pemberontak Houthi yang bersekutu dengan Iran menawan sebahagian besar negara itu, termasuk Sana’a.

Gabungan Arab Saudi yang bertujuan mengembalikan semula kerajaan Yaman, telah memburukkan lagi keadaan sehingga menyebabkan salah satu krisis kemanusiaan yang paling teruk di dunia.

Hampir 80 peratus atau kira-kira 30 juta orang memerlukan bantuan dan perlindungan kemanusiaan, sementara 13 juta yang lain berisiko kebuluran, kata PBB.- Agensi


Zahid, Rauf dikompaun RM10,000 langgar SOP pada PRN Melaka

KUALA LUMPUR, 16 Rabiulakhir 1443H, Ahad – Presiden UMNO,  Datuk Seri Ahmad Zahid Hamidi dan Ketua UMNO Melaka, Datuk Seri Ab Rauf Yusoh dikenakan kompaun RM10,000 setiap seorang kerana melanggar prosedur operasi standard (SOP) pencegahan COVID-19.

Kementerian Kesihatan dalam satu kenyataan berkata, siasatan dijalankan susulan video yang tular di media sosial membabitkan dua individu berkenaan.

“Siasatan Kementerian Kesihatan mendapati terdapat pelanggaran SOP ketika Pilihan Raya Negeri Melaka membabitkan dua individu itu pada 19 November lalu di Masjid Tanah,” katanya.

Berikutan itu,  kementerian mengeluarkan kompaun RM10,000 setiap seorang di bawah Peraturan 16 P.U(A) 293/2021 Peraturan-Peraturan Pencegahan dan Pengawalan Penyakit Berjangkit (Langkah-Langkah dalam Kawasan Tempatan Jangkitan) (Pelan Pemulihan Negara) 2021.

“Kompaun dikeluarkan kerana melanggar SOP pencegahan COVID-19 iaitu melakukan lawatan rumah ke rumah dan tidak memakai pelitup muka,” kata kementerian.

SOP dikeluarkan pada 7 November untuk memastikan setiap individu mematuhi peraturan yang ditetapkan termasuk mengekang penularan wabak COVID-19.


Tarian gelek wanita separuh bogel di Bukit Bintang memalukan!

BANGI, 7 Safar 1445H, Khamis – Pihak berkuasa digesa mengambil tindakan terhadap penganjur tarian gelek sekumpulan wanita yang berpakaian mencolok mata, dipercayai berlaku di Bukit Bintang, Kuala Lumpur.

Naib Presiden Dakwah dan Penerangan Ikatan Muslimin Malaysia (ISMA), Ustaz Shahier Sa’min berkata, acara tarian separuh bogel itu sungguh memalukan.

Beliau hairan dan mempersoalkan bagaimana acara seumpama itu boleh diadakan di tempat awam.

“Budaya apa yang kita cuba nak pamerkan kepada dunia berkaitan dengan bumi Malaysia ini?

“Pihak-pihak berkuasa perlu segera melihat perkara ini dan beri hukuman sebagai pengajaran kepada pihak penganjur.

“Ini sangat tidak sesuai dengan konsep Malaysia Madani yang sedang dipromosi pihak kerajaan,” katanya dalam satu kenyataan, hari ini.

Lebih memalukan lagi, Ustaz Shahier berkata, pada masa sama negara menganjurkan pertandingan tilawah al-Quran peringkat antarabangsa.

“Saya cukup kecewa dan generasi muda sedang melihat perkara ini. Jangan sampai anak cucu kita nanti melihat maksiat terang-terangan ini sebagai perkara biasa.

“Mereka sengaja mencabar hak Allah dan kedudukan agama Islam di negara kita,” katanya.

Katanya lagi, walaupun negara hampir 66 tahun merdeka, rakyat masih tersekat, terpenjara bahkan terjajah dalam budaya yang ditinggalkan penjajah.

“Bebas melakukan apa sahaja tanpa rasa malu. Saya percaya sebahagian besar rakyat negara ini menolak budaya asing yang merosakkan masa depan anak muda dan negara kita.

“Malu ini sebahagian daripada iman. Malu juga sinonim dengan budaya masyarakat kita di rantau ini. Sifat malu ini perlu dipertahankan. Sekiranya Allah datangkan bala, ia akan menimpa semua kita,” katanya.

Terdahulu, tular video menunjukkan beberapa wanita dengan berpakaian menampakkan perut dan pinggang menari sambil diiringi muzik di hadapan kedai ‘Buy & Save’.

Trend menari yang dipanggil sebagai ‘ki dance re vhai’ itu antara persembahan sempena sebuah acara yang berlangsung di kawasan berkenaan.


1,500 ahli kariah masjid disasar diberikan sijil tauliah penyembelihan

PORT DICKSON, 7 Syaaban 1442H, Ahad – Jabatan Hal Ehwal Agama Islam Negeri Sembilan (JHEAINS) menyasarkan untuk memberikan sijil tauliah penyembelihan kepada 1,500 ahli kariah masjid terpilih di negeri ini menjelang hujung tahun ini.

Pengarahnya, Datuk Mohd Zaidi Ramli berkata pengiktirafan sijil yang diberikan kepada ahli kariah berkenaan akan meningkatkan lagi keyakinan masyarakat bahawa haiwan disembelih itu adalah halal.

“Kita mempunyai 300 masjid di seluruh negeri dan setiap masjid akan menghantar lima wakil untuk menyertai kursus selama sehari. Port Dickson merupakan daerah pertama diadakan dan daerah lain turut akan diadakan dalam masa terdekat.

“Ia merupakan suatu inisiatif untuk memberi pengiktirafan kepada penyembelih awam kerana sebelum ini kita hanya memberi sijil kepada penyembelih komersial,” katanya kepada pemberita selepas merasmikan Kursus Tauliah Penyembelihan Peringkat Port Dickson di sini, hari ini.

Beliau berkata kursus itu bertujuan meningkatkan kefahaman kepada orang awam selain melatih generasi baharu mengenai teknik sembelihan halal dan amalan penyembelihan secara lebih mendalam.

Terdahulu, seramai 111 ahli kariah terpilih dari sekitar Port Dickson menyertai kursus yang diadakan di Masjid Kariah Kampung Paya, dekat sini, hari ini.

Sementara itu, beliau berkata JHEAINS kini sudah bersedia dengan sebarang prosedur operasi standard (SOP) yang ditetapkan Majlis Keselamatan Negara (MKN) berkenaan aktiviti yang dibenarkan di masjid dan surau sepanjang Ramadan ini.

“Sekarang kita sedang rangka SOP dan tunggu pengumuman daripada kerajaan. Jika tidak dibenarkan untuk adakan aktiviti di masjid, kita sudah siap sedia dengan SOP yang ada,” katanya.

Pada 16 Mac lepas, Menteri Kanan (Kluster Keselamatan) Datuk Seri Ismail Sabri Yaakob memaklumkan Bazar Ramadan dan Bazar Aidilfitri dibenarkan beroperasi di seluruh negara bagi menyambut ketibaan Ramadan pada tahun ini selain solat tarawih juga dibenarkan. – Bernama


Apa ukuran Tok Mat nilai DAP ikhlas dengan UMNO?

BANGI, 23 Rejab 1444H, Selasa – Apakah ukuran yang dibuat Timbalan Presiden UMNO, Datuk Seri Mohamad Hasan sehingga beliau meyakini keikhlasan DAP dalam membentuk kerjasama pasca Pilihan Raya Umum Ke-15 (PRU15)?

Demikian persoalan yang ditimbulkan Presiden BERJASA, Haji Zamani Ibrahim terhadap kenyataan Mohamad atau Tok Mat berhubung kerjasama UMNO dan DAP di bawah kerajaan campuran.

Dalam satu video yang dimuat naik di Facebook, Zamani menyifatkan kenyataan Mohamad tidak selari dengan pendirian UMNO sebelum ini yang secara terang-terangan menolak DAP.

Video itu turut memaparkan petikan kenyataan Mohamad dipercayai pada Perhimpunan Agung UMNO (PAU) yang menyatakan bahawa PAS tidak pernah setia serta ikhlas bekerjasama dengan UMNO, tetapi tidak bagi DAP.

Menurut Mohamad, DAP tidak bermuka-muka dan berpura-pura setiakawan, maka UMNO juga tidak perlu bersikap demikian ketika kedua-dua parti itu bekerjasama.

Menyelar kenyataan Mohamad itu, Zamani berkata, selama ini Menteri Pertahanan berkenaan antara pemimpin yang sangat meragui DAP.

“Tiba-tiba baru sebulan dua (bekerjasama) dah kata ikhlas. Apa ukuran yang dibuat oleh Tok Mat?

“Dalam al-Quran ayat 118 Surah al-Imran, saya ambil dia punya mafhum bahawasanya kita orang beriman ini jangan mudah sangat menyerahkan amanah kepada orang bukan Islam kerana mereka ini banyak lidahnya memburuk-burukkan dan memusuhi Islam,” katanya.

Bahkan, katanya, Allah SWT juga menyebut bahawa ramai orang bukan Islam sentiasa mempunyai perancangan buruk yang mahu dilakukan terhadap agama Islam.

“Maka, Tok Mat sebagai Timbalan Presiden yang kata DAP itu ikhlas atas dasar apa? Nak kata atas dasar kenal DAP, selama ini you kenal DAP itu buruk, tak baik sehingga Tok Mat tak sanggup duduk dengan DAP,” katanya.


Lagi kes pemandu mabuk, kali ini bunuh pelajar sekolah

KUALA LUMPUR, 4 Safar 1442H, Selasa – Seorang pemandu mabuk melanggar pelajar Tingkatan Lima yang sedang menunggang motosikal di Jalan Raja Laut hingga menyebabkan korban nyawa, malam tadi.

Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, kemalangan berlaku selepas Myvi dari susur Jalan Sri Amar, Chow Kit mengubah laluan secara melintang untuk masuk ke Lorong Tiong Nam di laluan itu.

“Pada masa sama penunggang motosikal yang bergerak lurus di Jalan Raja Laut gagal mengelak dan melanggar pintu sisi depan bahagian kiri Myvi berkenaan,” katanya dalam satu kenyataan, hari ini.

Zulkefly berkata, mangsa, Muhammad Hazeq Hakimi Romli, 17, yang juga pelajar di Sekolah Menengah Kebangsaan Lembah Keramat, disahkan meninggal dunia di lokasi kejadian dan mayatnya dihantar ke Hospital Kuala Lumpur (HKL) untuk bedah siasat.

Sementara itu, beliau berkata, pihaknya mendapati kandungan alkohol dalam darah pemandu Myvi itu melebihi had yang dibenarkan.

“Pemandu Myvi diarahkan menjalani ujian pernafasan menggunakan alat Evidential Breath Analyzer (EBA) dan didapati paras alkohol dalam tubuhnya melebihi paras dibenarkan.

“Lelaki berusia 36 tahun yang bekerja sebagai pelatih anjing itu kini direman empat hari bagi membantu siasatan,” katanya.

Kemalangan itu disiasat mengikut Seksyen 44(1) Akta Pengangkutan Jalan 1987.


Amaran hujan berterusan di Perlis, Kedah, P. Pinang bermula esok

KUALA LUMPUR, 26 Rabiulakhir 1444H, Isnin – Jabatan Meteorologi (MetMalaysia) hari ini mengeluarkan amaran hujan berterusan di tiga negeri di utara bermula esok hingga Rabu.

Menurut kenyataan MetMalaysia hujan berterusan tahap waspada dijangka berlaku di Perlis, Kedah dan Pulau Pinang.

Amaran hujan berterusan (waspada) dikeluarkan apabila terdapat tanda-tanda yang menunjukkan hujan dan ribut petir sedang atau dijangka berlaku melebihi enam jam dalam tempoh berkenaan di sesuatu kawasan. – Bernama


Penerima Sinovac, individu 60 tahun ke atas perlu ambil dos penggalak

BANGI, 11 Jamadilawal 1443H, Khamis – Semua penerima dos lengkap vaksin Sinovac atau individu berumur 60 tahun ke atas – tanpa mengira jenis vaksin siri primer – perlu mengambil dos penggalak bagi mengekalkan status vaksinasi lengkap.

Menteri Kesihatan, Khairy Jamaluddin berkata, perkara itu telah dicadangkan oleh Pertubuhan Kesihatan Sedunia (WHO) melalui Strategic Advisory Group of Experts on Immunisation (SAGE).

Beliau berkata, cadangan itu juga telah disahkan oleh Mesyuarat Jawatankuasa Petugas Khas Imunisasi COVID-19 – Booster (CITF-B) pada 8 Disember lalu.

Sehubungan itu, individu dalam kumpulan terbabit perlu mendapatkan suntikan dos penggalak selewat-lewatnya pada Februari 2022, katanya dalam kenyataan, hari ini.

“Sekiranya kumpulan individu yang dinyatakan masih tidak mendapatkan suntikan dos penggalak selepas bulan Februari 2022, status vaksinasi akan ditukarkan menjadi tidak lengkap dan individu tersebut tidak layak untuk menerima kemudahan-kemudahan yang diberikan kepada penerima dos lengkap vaksin COVID-19,” katanya.


Longkang tersumbat punca air naik di Taman Sri Muda

SHAH ALAM, 21 Jamadilakhir 1443H, Isnin – Longkang tersumbat menjadi punca air bertakung di beberapa kawasan di Taman Sri Muda, Seksyen 25 di sini berikutan hujan lebat sejak 4 petang tadi.

Pengarah Jabatan Bomba dan Penyelamat (JBPM) Selangor Norazam Khamis berkata keadaan paras air yang naik itu bagaimanapun mulai surut kira-kira 5 petang tadi.

“Tiada laporan (banjir) yang diterima, pihak Bomba dan Penyelamat Shah Alam juga turun ke lokasi berisiko tinggi untuk banjir bagi meninjau. Setakat ini tiada laporan pemindahan mangsa ke pusat pemindahan sementara (PPS),” katanya ketika dihubungi pemberita di sini hari ini.

Berdasarkan tinjauan Bernama, keadaan terkini setakat 6 petang, keadaan rumah bersebelahan Sungai Klang di Jalan Masyhur 25/50 Taman Sri Muda Seksyen 25 di sini terkawal dan tiada siren amaran banjir kedengaran selepas hujan sejak 4 petang hingga kini.

Antara jalan utama seperti Persiaran Budiman serta Bulatan Budiman berhampiran kawasan jambatan di Taman Sri Muda Seksyen 25 yang terkesan teruk akibat banjir pada 19 Dis lepas masih dapat dilalui oleh kenderaan dan pihak polis kelihatan melakukan rondaan bagi memastikan keadaan selamat serta terkawal.

Beberapa penduduk Taman Sri Muda juga kelihatan mengambil langkah berjaga-jaga dengan meletakkan kenderaan mereka di atas jambatan tersebut.

Mengikut statistik polis, banjir yang bermula 18 Dis lepas merekodkan jumlah kematian tertinggi di Selangor iaitu 25 orang termasuk 12 orang di Taman Sri Muda. – Bernama


Konsep wakaf mampu atasi masalah ‘lintah darat’ naik harga barang

BANGI, 5 Rejab 1443H, Isnin – Isu kenaikan harga barang bukanlah perkara baharu, namun ia memerlukan penyelesaian tuntas agar rakyat yang ketika ini berdepan lonjakan kes COVID-19 tidak tertekan disebabkan peningkatan kos sara hidup.

Justeru, penganalisis syariah, Ustaz Mohd Hazizi Ab Rahman menyarankan, kerajaan untuk mempertimbangkan kewujudan wakaf keselamatan makanan dalam mengatasi masalah berkenaan.

Menerusi satu kenyataan, beliau menegaskan, konsep wakaf sebenarnya lebih luas daripada wakaf itu sendiri.

“Bukankah Uthman yang melingkupkan bisnes air Yahudi dengan konsep wakafnya?

“Apabila konsep pahala berterusan itu diaplikasikan dalam keselamatan makanan, maka lingkuplah semua lintah darat tidak ada hati perut itu,” katanya.

Bagaimanapun, beliau kesal segelintir umat Islam tidak memahami konsep wakaf dalam keselamatan makanan.

“Mereka hanya tahu wakaf kubur, wakaf masjid, wakaf Quran, wakaf sejadah sahaja.

“Apakah syariat mengajar kita agar umat ini kaya dengan tanah kubur, masjid, Quran, sejadah, tapi kebulur mengharap simpati lintah darat?

“Apa jenis syariat yang kita faham sebenarnya?” soalnya.

Pautan terdahulu;


Tiada manipulasi sistem SELangkah daftar vaksin AstraZeneca

KUALA LUMPUR, 19 Syawal 1442H, Isnin  –  Tidak berlaku manipulasi sistem oleh pihak SELangkah dalam isu pendaftaran vaksin AstraZeneca di bawah kempen bantuan (outreach) ImuniSel tempoh hari seperti yang didakwa oleh beberapa pihak.

Menteri Penyelaras Program Imunisasi COVID-19 Kebangsaan Khairy Jamaluddin dan Menteri Besar Selangor Datuk Seri Amirudin Shari dalam kenyataan bersama malam ini memaklumkan, ImuniSel adalah sebuah inisiatif Kerajaan Negeri Selangor untuk mendaftar vaksin secara luar talian (offline) untuk golongan yang sukar mempunyai akses digital.

Kenyataan itu menyebut setiap individu yang membuat pendaftaran vaksin menerusi ImuniSel telah memberikan kebenaran untuk didaftarkan bagi vaksinasi Program Imunisasi COVID-19 Kebangsaan, namun tempahan slot vaksin AstraZeneca dibuat secara sukarela atau ‘opt in’ atas persetujuan dan pemahaman setiap individu terhadap vaksin AstraZeneca.

“ Justeru, pendaftaran bagi vaksin AstraZeneca memerlukan persetujuan berbeza berbanding vaksin-vaksin lain yang berada dalam program arus perdana Program Imunisasi COVID-19 Kebangsaan,” menurut kenyataan itu.

Bagaimanapun, menerusi pendaftaran vaksin AstraZeneca yang dibuat oleh Imunisel tanpa pengetahuan mereka yang terbabit, terdapat beberapa individu yang telah terlebih dahulu menerima janji temu vaksinasi bukan AstraZeneca digantikan dengan janji temu baharu bagi vaksin AstraZeneca. -Bernama


Afghanistan bersedia hantar tentera ke India jalani latihan

KABUL, 6 Zulkaedah 1443H, Isnin – Menteri Pertahanan Afghanistan, Mullah Yaqub menyatakan kesediaan untuk menghantar pasukan tentera negaranya ke India bagi menyertai latihan.

Beliau menjelaskan, tiada masalah untuk menghantar pasukan tenteranya ke India dan bersedia merealisasikan perkara itu.

“Ya, kami tidak melihat perkara ini sebagai masalah, hubungan Afghanistan dan India akan diperkukuh melalui kerjasama ini,” katanya dalam wawancara secara eksklusif bersama saluran News 18 TV India, semalam.

Mullah menegaskan Afghanistan kini terbuka dan bersedia menjalinkan hubungan diplomatik dengan semua negara di dunia termasuk India.

“Apabila kita bersama-sama menjalinkan hubungan diplomatik, kita juga akan bersedia ke arah hubungan pertahanan.

“Tidak akan ada sebarang masalah dengannya dan kami juga tidak melihat sebarang isu mengenainya,” tegas beliau lagi.

Taliban kini mahu kerajaan pimpinannya mempunyai hubungan baik dengan negara-negara dunia.

Selain menggesa pelabur-pelabur asing memilih negara ini, pihak Taliban turut menawarkan jaminan keselamatan yang komprehensif. – Agensi


Tiket tren ETS tambahan sempena raya, Hari Pekerja boleh dibeli mulai hari ini

KUALA LUMPUR, 2 Ramadan 1444H, Jumaat – Keretapi Tanah Melayu Berhad (KTMB) akan menyediakan empat Perkhidmatan Tren Elektrik (ETS) tambahan sempena sambutan Aidilfitri dan Hari Pekerja, tahun ini.

KTMB dalam kenyataan hari ini, memaklumkan tambahan perkhidmatan ETS melibatkan perjalanan dari Stesen KL Sentral ke Padang Besar dan sebaliknya serta laluan KL Sentral-Butterworth dan sebaliknya pada 19 hingga 25 April.

Jualan tiket ETS tambahan akan mula dijual pada jam 10 pagi hari ini.

Tren tambahan itu menawarkan 1,260 tiket sehari menjadikan jumlah keseluruhan tiket sebanyak 13,860 tiket yang ditawarkan termasuk koc kelas perniagaan dalam tempoh tersebut.

Perkhidmatan tren ETS tambahan bagi kedua-dua laluan itu melibatkan 14 perkhidmatan dengan masing-masing menawarkan 4,410 tiket.

“Sementara itu, perkhidmatan tren tambahan sempena Hari Pekerja yang melibatkan 16 perkhidmatan akan bermula pada 28 April hingga 1 Mei dengan jumlah tiket ditawarkan sebanyak 5,040,” menurut kenyataan KTMB itu.

Tiket sedia ada yang telah ditawarkan pada tarikh-tarikh itu adalah sebanyak 109,890.

KTMB memaklumkan jadual ETS tambahan pada 19 April waktu berlepas bagi sektor KL Sentral ke Padang besar adalah jam 11 pagi (Padang Besar-KL Sentral) dan 5.05 petang (KL Sentral-Padang Besar) manakala sektor KL Sentral ke Butterworth pula pada  jam11.40 pagi (Butterworth-KL Sentral) serta 4.40 petang (KL Sentral-Butterworth).

Para pengguna dinasihatkan untuk merancang perjalanan dan membuat pembelian tiket awal bagi menikmati tambang fleksi yang lebih menjimatkan dan mengelakkan daripada kehabisan tiket.

“Orang ramai digalakkan mendapatkan tiket secara dalam talian dan melihat jadual tren disediakan melalui aplikasi KTM Mobile (KITS) atau di laman sesawang KTMB www.ktmb.com.my bagi pembelian tanpa tunai yang lebih mudah dan pantas,” menurut KTMB.

Maklumat lanjut boleh didapati menerusi Pusat Panggilan KTMB di talian 03-2267 1200 atau saluran media sosial rasmi KTMB. – Bernama


Perniagaan ‘kereta piang’ didalangi kongsi gelap: Ayob Khan

JOHOR BAHRU, 16 Jamadilawal 1442H, Khamis – Perniagaan menarik kereta yang tidak mampu dibayar oleh peminjam kepada bank (perniagaan kereta piang) kini dipercayai turut didalangi kumpulan kongsi gelap yang masih aktif di negeri itu, kata Ketua Polis Johor, Datuk Ayob Khan Mydin Pitchay.

Mengakui perkara itu bukanlah satu perkara baharu, beliau berkata, ia adalah antara kegiatan yang dijalankan geng terbabit selain ativiti jenayah dan pengedaran dadah.

Perkara itu terbongkar susulan kejadian bunuh melibatkan seorang penarik kereta, dipercayai anggota kongsi gelap dari Selangor, yang didakwa berpunca daripada rasa tidak puas hati kongsi gelap lain dari Johor iaitu Geng Ngo Seek Kee, kerana memasuki kawasan mereka pada 20 Dis lepas.

“Geng Ngo Seek Kee ni dah lama (wujud)… dipercayai aktif sejak tahun 80-an lagi. Semalam kita dah dakwa lima orang di mahkamah dan kini masih mengesan seorang lagi suspek dikenali sebagai Tan Kim Bong berumur 36 tahun, yang dipercayai ketua sindiket berkenaan. Alamat terakhir di Batu Pahat, Johor,” katanya kepada pemberita di sini hari ini.

Ayob Khan berkata, modus operandi perniagaan kereta piang menyaksikan kereta yang ditarik tidak diserahkan kepada bank sebaliknya dijual dan diletakkan pelekat khas serta hanya boleh bergerak di lokasi, kawasan atau negeri yang dikuasai kongsi gelap terbabit.

“Macam kes ini, mereka berebut kereta piang,” katanya sambil menambah bahawa pembeli atau pengguna akan membuat bayaran bulanan minimum RM100 kepada kumpulan kongsi gelap terbabit.

Beliau berkata, kumpulan kongsi gelap turut menyasarkan kereta mewah.

Ayob Khan turut mendedahkan lapan geng kongsi gelap masih aktif iaitu Geng 36 yang mempunyai 87 ahli diikuti Geng 04 (72 ahli), Geng 21 (91), Geng Jin Jee Tong 360 (71), Geng Hong Hong San (61), Geng Jjee It Hai 21 (25), Geng Gee Hong San 253 (71) dan Geng Double 7 (lima ahli).

“Pada 2018, banyak kita tangkap mereka untuk didakwa di bawah Akta Pencegahan Jenayah 1959 (POCA).

“Ketika itu, kerajaan membuat keputusan untuk membebaskan mereka dan dituduh di bawah Akta Pertubuhan 1966 tetapi lepas mereka dibebaskan, mereka kembali aktif,” katanya sambil menambah aktiviti kumpulan terbabit kini turut tertumpu di daerah Batu Pahat.

Beliau juga berkata, polis terus memantau aktiviti kumpulan kongsi gelap terbabit dan akan segera bertindak sekiranya mereka didapati terlibat dengan jenayah. – Bernama


Arab Saudi kembangkan inisiatif laluan Makkah ke Turkiye

RIYADH, 12 Zulkaedah 1444H, Khamis – Arab Saudi memperluaskan Inisiatif Laluan Makkah ke Turkiye, memudahkan jemaah haji dari negara itu untuk merancang dan membuat perjalanan mereka ke kota suci Islam Makkah dan Madinah.

Dilancarkan pada tahun 2019 sebagai sebahagian daripada ‘Program Khidmat Tetamu Tuhan’ yang merupakan salah satu daripada pelbagai inisiatif dalam Wawasan Kerajaan 2030, Inisiatif Laluan Makkah bertujuan untuk menyelaraskan proses yang melibatkan penyediaan, pendaftaran dan pengangkutan jemaah haji.

Prosedur yang biasanya dijalankan dalam tempoh masa yang panjang dipermudahkan kerana kini semuanya boleh dilakukan di negara asal jemaah dan bukannya di destinasi mereka di Arab Saudi.

Visa, pasport, dan prosedur kesihatan untuk jemaah haji kemudiannya boleh diselesaikan sebelum mereka meninggalkan negara asal mereka, membolehkan mereka terus ke tempat penginapan mereka sebaik tiba di Arab Saudi.

Menurut Kementerian Dalam Negeri Saudi minggu ini, inisiatif itu sedang dijalankan di Maghribi, Indonesia, Malaysia, Pakistan, Bangladesh, Pantai Gading dan kini termasuk Turkiye sebagai negara terbaharu dalam senarai.

Pada pelancaran projek itu di Lapangan Terbang Istanbul semalam, Ali Erbas, ketua badan agama tertinggi Turkiye, Diyanet, memuji projek itu sebagai satu inisiatif yang memudahkan jemaah Turkiye dengan membolehkan mereka menjalani prosedur yang diperlukan seperti cap jari dan kawalan pasport di lapangan terbang bandar dan bukannya semasa mendarat di Arab Saudi.

“Selepas jemaah haji kami berlepas dari sini, mereka akan segera menaiki kereta dan tiba di hotel mereka, tanpa perlu menunggu di lapangan terbang di Makkah dan Madinah.

“Apabila kami mempertimbangkan kesukaran yang lalu, seperti menunggu dalam barisan pasport yang panjang dan menunggu cap jari mereka diambil, kami boleh menegaskan betapa pentingnya projek ini.”

Sulaiman bin Abdulaziz Al Yahya, Ketua Pengarah Direktorat Umum Pasport Saudi, juga menyatakan semasa kehadirannya pada pelancaran itu bahawa apabila jemaah haji menaiki pesawat, mereka akan menyelesaikan perjalanan mereka seolah-olah mereka dalam penerbangan domestik tanpa sebarang prosedur.

Inisiatif itu dijangka menjadikan ziarah haji lebih lancar dan lebih kemas bagi kedua-dua pihak iaitu jemaah haji dan pihak berkuasa.

Jika ia terbukti berjaya, inisiatif ini akan menjadi peningkatan ketara daripada sistem Motawif Arab Saudi tahun lalu yang ditubuhkan untuk jemaah haji terutamanya dari negara-negara Barat, dan menyebabkan kesilapan besar dalam pendaftaran, pembayaran, pengangkutan dan penginapan jemaah. -Agensi


Rakyat Malaysia digesa boikot syarikat, produk sokong Israel

BANGI, 29 Rabiulawal 1445H, Ahad – Umat Islam di seluruh dunia wajib membantu rakyat Palestin yang sedang berjuang mempertahankan diri dan tanah air menghadapi serangan kejam rejim Israel.

Selari itu, Mufti Pulau Pinang, Datuk Seri Wan Salim Wan Mohd Noor menggesa seluruh rakyat Malaysia untuk memboikot semua syarikat antarabangsa dan barangan yang didapati memberi dana kepada Israel.

Beliau berkata, sebagai negara Islam, Malaysia diminta mengikut tindakan beberapa negara termasuk Arab Saudi, Mesir, Lubnan dan Kuwait yang sudah memulau syarikat-syarikat berkaitan, termasuk sebuah restoran makanan segera terkenal.

“Saya menggesa seluruh rakyat Malaysia supaya memulau kesemua perniagaan antarabangsa dari Amerika Syarikat kerana didapati menyalurkan bantuan kepada rejim Zionis dan tentera Israel yang menyerang rakyat Palestin di Gaza.

“Amerika Syarikat perlu ‘disedarkan’ supaya menghentikan polisi ‘double standard’ yang dipraktikkan selama ini,” katanya dalam kenyataan, hari ini.

Beliau menegaskan, kuasa besar dunia itu menyokong Republik Ukraine menentang Russia, sedangkan di Palestin AS menyebelahi Israel dan membantunya menyerang rakyat yang berjuang mengembalikan hak serta negara mereka yang dirampas sejak 1948.

“Saya juga menyeru seluruh rakyat Malaysia sama ada yang beragama Islam dan bukan Islam menunaikan tanggungjawab kemanusiaan mereka dengan menghulurkan bantuan kepada penduduk Gaza khususnya untuk meringankan penderitaan mereka akibat serangan dari Israel.

“Ini susulan media melaporkan tentera penjajah Zionis menyasarkan kemudahan-kemudahan awam di Semenanjung Gaza termasuk hospital, masjid dan kediaman penduduk,” katanya.

Terdahulu, Kementerian Kesihatan Palestin melaporkan 300 rakyat Palestin syahid pada hari kelapan serangan Israel ke atas Gaza.

Jurucakapnya, Ashraf al-Qidra berkata, kebanyakan yang terbunuh pada Sabtu terdiri kanak-kanak dan wanita, manakala seramai 800 lagi penduduk cedera dalam serangan itu.


UMNO bincang usul hubungan PAS, Bersatu dalam Perhimpunan Agung

KUALA LUMPUR, 23 Jamadilawal 1442H, Khamis – Usul mempertahan kerjasama dengan PAS dan memutuskan hubungan dengan Bersatu semasa menghadapi Pilihan Raya Umum ke-15, akan dibawa ke Perhimpunan Agung UMNO 31 Januari ini.

Ketua Penerangan UMNO Shahril Hamdan dalam kenyataannya berkata, langkah itu bagi membolehkan ia dibahas dan diputuskan di peringkat tertinggi parti, mengikut peruntukan perlembagaan UMNO.

Beliau berkata mesyuarat Majlis Tertinggi (MT) yang berlangsung malam ini, telah memperhalusi semua usul yang dibangkitkan 189 bahagian UMNO ketika mesyuarat perwakilan masing-masing pada Ahad lepas.

“Antara usul utama yang dibangkitkan oleh majoriti besar UMNO bahagian ialah, mempertahankan hubungan kerjasama dengan PAS melalui Muafakat Nasional mengambil kira sentimen permuafakatan yang telah dibina ketika 22 bulan bersama sebagai pembangkang,” katanya.

Shahril berkata usul lain termasuk memutuskan hubungan dengan parti Bersatu semasa menghadapi Pilihan Raya Umum ke-15 (PRU-15).

Katanya, selain itu, mesyuarat perwakilan bahagian juga menggesa supaya PRU-15 dapat diadakan sebelum berakhir suku pertama 2021, bagi membolehkan mandat baharu diserah kepada rakyat tertakluk keadaan COVID-19.

Shahril berkata mengenai pertukaran jawatan Setiausaha Agung Barisan Nasional (BN), perkara itu sudah mendapat persetujuan lisan presiden-presiden parti komponen dan akan diabsahkan dalam mesyuarat Dewan Tertinggi BN dalam masa terdekat.

Katanya, mesyuarat MT juga memutuskan untuk menambah kekuatan jentera parti daripada negeri-negeri, bagi membantu mangsa banjir termasuk pasca banjir.

“Skuad Sayang Wanita UMNO dan Skuad Sabil Pemuda UMNO telah dan akan digerak serta sebuah pasukan khas UMNO menangani bencana ditubuhkan, untuk menyelaras gerak kerja penyampaian bantuan kepada mangsa banjir,” katanya. – Bernama


Perkembangan pelaksanaan hudud di Brunei

Oleh: Tun Abdul Hamid Mohamad

PADA 22 Oktober 2013, kerajaan Brunei Darussalam telah mewartakan Perintah Kanun Hukuman Jenayah Syariah 2013 (Kanun Jenayah Syariah 2013).

Pada 01 Mei 2014, Fasa 1 yang melibatkan hukuman takzir selain hukuman mati dan qisas dilaksanakan.

Pada 3 April 2019, Fasa 2 dan 3 termasuk hukuman mati dilaksanakan sepenuhnya. Setakat ini belum ada kes hudud yang dibicarakan. Yang ada hanyalah beberapa kes kesalahan sariqah (mencuri) yang telah dijatuhkan hukuman takzir (penjara) dan satu kes menyebabkan kecederaan qisas yang dijatuhkan hukuman arsy B$91,000.00 (1/3 diyat) dan penjara lima tahun.

Perlu diingati bahawa, walaupun Kanun Jenayah Syariah, 2013 telah dilaksanakan, Kanun Keseksaan (Penal Code) masih juga berkuat kuasa di Brunei dan kes-kes di bawahnya dibicarakan oleh Mahkamah Sivil. Oleh itu, terdapat kesalahan-kesalahan yang bertindih. Ertinya, bagi sesuatu perbuatan, misalnya mencuri, terdapat kesalahan di bawah Kanun Jenayah Syariah, 2013 dan juga di bawah Kanun Keseksaan. Bagaimana kes-kes seperti itu ditentukan sama ada pertuduhan hendak dibuat di bawah Kanun Keseksaan dan dibicarakan di Mahkamah Sivil atau di bawah Kanun Jenayah Syariah 2013 dan dibicarakan di Mahkamah Syariah?

Dalam hal ini eloklah kita merujuk kepada penjelasan yang diberikan oleh YB Peguam Negara Brunei dalam ceramah khasnya pada 30 April 2014.

“B. Bagi kesalahan-kesalahan yang bertindih (Kesalahan di bawah bidang kuasa kedua-dua Mahkamah Syariah dan Mahkamah Sivil)

(i) Penyiasatan

Penyiasatan kes-kes yang melibatkan kesalahan-kesalahan yang di bawah bidang kuasa Mahkamah Syariah dan Mahkamah Sivil seperti curi, rompak, bunuh, melakukan kecederaan dan rogol akan, seperti pada masa sekarang, dilaporkan kepada dan disiasat oleh Pasukan Polis Diraja Brunei dengan dibantu oleh Unit Penguat kuasa Agama dan agensi-agensi Penguatkuasaan Undang-Undang lain, jika berkenaan.

(ii) Penilaian Keterangan

Setelah penyiasatan selesai dijalankan, kertas siasatan akan dihadapkan bagi penelitian kepada Pendakwa Raya dengan dibantu oleh Ketua Pendakwa Syarie jika perlu. Penilaian akan dibuat sama ada terdapat keterangan yang mencukupi bagi pembuktian kesalahan-kesalahan di bawah Perintah Kanun Hukuman Jenayah Syariah atau jika suspek ingin membuat pengakuan salah secara iqrar menurut Perintah Keterangan Mahkamah Syariah dan Perintah Kanun Peraturan Jenayah Syariah. Dalam hal yang sedemikian, maka kes tersebut akan dipindahkan ke Mahkamah Syariah dengan pendakwaan dibuat oleh Pendakwa Syarie dengan dibantu oleh Timbalan Pendakwa Raya jika perlu. Jika sebaliknya, maka pendakwaan akan diteruskan di bawah Penal Code di Mahkamah Sivil.

Penjelasan

Perintah Kanun Hukuman Jenayah Syariah, 2013 akan terpakai jika mencukupi syarat-syarat yang dikehendaki oleh syarak, yang mana, kita telah difahamkan mempunyai piawaian pensabitan yang amat tinggi iaitu tanpa keraguan (beyond doubt). Oleh yang demikian, proses penyiasatan dan pendakwaan awal bagi jenayah-jenayah yang “overlapping” (bertindih) yang ada dikedua-dua Kanun Hukuman Jenayah (Penal Code) dan Perintah Kanun Hukuman Jenayah Syariah 2013 adalah seperti yang berjalan sekarang. Penilaian awal akan dibuat untuk menetapkan Mahkamah yang bersesuaian supaya seseorang itu tidak dibicarakan dua kali bagi kesalahan serupa (double jeopardy)….”

Mengikut ceramah khas Peguam Negara itu, penelitian keterangan dilakukan oleh Pendakwa Raya dengan bantuan Ketua Pendakwa Syar’ie, jika perlu.

Dalam hal ini, kita perlu merujuk kepada Perkara 81 (3) Perlembagaan Brunei dan Bab 25(2) Perintah Darurat (Mahkamah-Mahkamah Syariah) 1998 (Bab 25(2) Perintah Darurat (Mahkamah-Mahkamah Syariah) 1998 (Bab 25(2) Syariah Courts Act Chapter 184.)

Perkara 81 (3) Perlembagaan Brunei memperuntukkan:

“81. … (3) Peguam Negara hendaklah mempunyai kuasa yang boleh dijalankan mengikut budi bicaranya untuk memulakan, menjalankan atau menghentikan sebarang perbicaraan kerana sesuatu kesalahan selain dari —

(a) perbicaraan di hadapan sesebuah Mahkamah Syariah, tertakluk kepada peruntukanperuntukan sebarang undang-undang bertulis yang bertentangan;”

Saya tidak menemui “peruntukan-peruntukan… yang bertentangan” dalam undangundang berkenaan, maka, setakat yang saya dapat pastikan, kuasa Pendakwa Raya itu tidak termasuk perbicaraan di hadapan sesebuah Mahkamah Syariah.

Bab 25(2) Perintah Darurat (Mahkamah-Mahkamah Syariah) 1998 memperuntukkan:

(2) Ketua Pendakwa Syar’ie hendaklah mempunyai kuasa yang boleh dijalankan menurut budi bicaranya bagi memulakan dan menjalankan mana-mana prosiding bagi sesuatu kesalahan di hadapan Mahkamah Syariah.”

(Bab 25(2) Syariah Courts Act Chapter 184, naskah Inggeris memperuntukkan: “(2) The Chief Syar’ie Prosecutor shall have powers exercisable at his discretion to commence and carry out any proceedings for an offence before a Syariah Court.”)

Saya percaya, pada masa kedua-dua undang-undang itu digubal, penggubal-penggubalnya tidak terfikir akan adanya kesalahan-kesalahan bertindih seperti yang ada pada hari ini. Memandang kepada peruntukan Perlembagaan dan Bab 25(2) Perintah Darurat (Mahkamah-Mahkamah Syariah) 1998 (Bab 25(2) Syariah Courts Act Chapter 184), pada pandangan saya, bagi kesalahan-kesalahan bertindih, kedua-dua Pendakwa Raya dan Ketua Pendakwa Syariah hendaklah membuat penelitian dan penentuan bersama (jointly) sama ada pertuduhan hendak dibuat di bawah Kanun Keseksaan dan dibicarakan di Mahkamah Sivil atau di bawah Kanun Kesalahan Jenayah 2013 dan dibicarakan di Mahkamah Syariah.

Untuk mengelak kemungkinan penentuan itu dicabar, terutama sekali jika seorang tertuduh yang bukan beragama Islam yang diwakili peguam dituduh di bawah Kanun Jenayah Syariah 2013 dan dibicarakan di Mahkamah Syariah, saya fikir, eloklah pindaan dibuat kepada Perlembagaan dan Bab 25(2) Perintah Darurat (Mahkamah-Mahkamah Syariah) 1998 dan/atau Bab 25(2) Syariah Courts Act Chapter 184. (Saya kurang arif mengenai kedudukaan kedua-dua undang-undang yang terakhir disebut itu.) Pindaan itu adalah untuk menyatakan, bagi kesalahan-kesalahan bertindih, penentuan itu hendaklah dilakukan bersama oleh kedua-dua Pendakwa Raya dan Ketua Pendakwa Syar’ie.

Dalam membuat penentuan itu, mereka bolehlah menggunakan ujian yang disebut oleh Peguam Negara dalam ceramah khasnya itu, iaitu:

i. Terdapat keterangan yang mencukupi bagi pembuktian kesalahan-kesalahan di bawah Kanun Jenayah Syariah 2013; atau

ii. jika suspek ingin membuat pengakuan salah secara iqrar menurut Perintah Keterangan Mahkamah Syariah 2001 dan Perintah Kanun Peraturan Jenayah Syariah 2018.

Ini tidak bererti bahawa Pendakwa Raya dan Ketua Pendakwa Syar’ie mesti melakukan tugas itu sendiri. Timbalan Pendakwa Raya dan Pendakwa Syar’ie boleh ditugaskan untuk melakukannya. Mereka boleh meminta bantuan (input) daripada Polis dan Penguatkuasa Ugama, jika diperlukan.

(Untuk mengelak kekeliruan, maka dijelaskan di sini, sebelum seseorang yang ditangkap itu dituduh di mahkamah, kita gunakan perkataan “suspek” bagi murujuk kepadanya; selepas dia dituduh tetapi sebelum dia disabitkan, kita gunakan perkataan “tertuduh”; selepas dia disabitkan, dia dirujuk sebagai “pesalah” dan apabila dia menjalani hukuman penjara dia akan dirujukkan sebagai “banduan”.)

Penentuan di bawah undang-undang mana pertuduhan sesuatu kes bertindih itu akan dibuat dan di mahkamah mana ia akan dibicarakan itu, ditentukan semasa tertuduh berada di dalam tahanan, iaitu di dalam lokap. Seperti dalam kes Mohd. Norazimi Fathullah, suspek tidak mempunyai nasihat peguam. Besar kemungkinan, dia ditanya oleh pegawai penyiasat sama ada dia hendak mengaku salah. Jika jawapannya “Ya”, sama ada dia hendak melakukannya melalui iqrar mengikut hukum syarak atau mengikut undang-undang sivil. Bagi seorang tertuduh berumur 18 tahun seperti dalam kes itu yang, besar kemungkinan, kena tangkap bagi kali pertama, kita tidak tahu apa yang bermain di kepalanya.

Pertama, mungkin dia telah merasa bersalah, berdosa, menyesal dan ingin bertaubat dan mengharapkan pengampunan Allah SWT. Untuk itu, mungkin dia berfikir bahawa Mahkamah Syariah adalah tempat yang sesuai berbanding dengan Mahkamah Sivil.

Kedua, dia selalu mendengar bahawa Mahkamah Sivil membicarakan kes-kes besar seperti kes bunuh dan rompak dan hukumannya termasuk hukuman mati dan rotan. Hukuman rotannya sangatlah menakutkan. Sebaliknya, Mahkamah Syariah membicarakan kes-kes kecil seperti khalwat dan hukuman rotannya pun hanya ibarat merotan budak-budak nakal.

Ketiga, oleh sebab Kanun Jejayah Syariah, 2013 hanya baru dilaksanakan, dia mungkin tidak tahu bahawa, selain daripada hukuman penjara dia boleh dikenakan hukuman arsy yang, jika dia tidak dapat bayar, dia akan dipenjara sehingga hutang itu dibayar yang bererti mungkin sehingga dia mati di dalam penjara. Sebaliknya, jika dia dibicarakan di Mahkamah Sivil, dia mungkin juga dikenakan hukuman rotan. Sebab itulah kedua-duanya perlu dijelaskan kepadanya supaya dia boleh membuat pilihan tanpa salah anggap.

Kes Ketua Pendakwa Syar’ie Lawan Abdul Hafiz Bin Hj Muhammad Irwan

Penghakiman ini bertarikh 9 September 2019, oleh itu ia adalah penghakiman bertulis pertama setakat yang kita tahu bagi kesalahan bertindih di bawah Kanun Jenayah Syariah 2013.

Kes ini dibawa ke Mahkamah Tinggi Syariah kerana suspek hendak mengaku salah melalui iqrar. Soalnya adakah dia diberi penjelasan mengenai perbezaan hukuman yang boleh dikenakan terhadapnya oleh Mahkamah Tinggi Syariah, iaitu bayaran gantirugi kepada tuanpunya barang yang dicuri?

Mengikut penghakiman Hakim Mahkamah Tinggi Syariah berkenaan, Tertuduh telah dikenakan tiga (3) pertuduhan sariqah di bawah Bab 55(3)(b) Kanun Jenayah Syariah, 2013.

“Ketika dibacakan pertuduhan, tertuduh mengakui mendengar dan faham pertuduhan dan akibat pertuduhan dan kemudiannya mengaku salah terhadap ketiga-tiga pertuduhan tersebut.

Pendakwa Syar’ie telah membaca fakta ringkas kesalahan bagi ketiga-tiga pertuduhan tersebut yang mengandungi nama Tertuduh, pengenalan dirinya serta butir-butir berkaitan pertuduhan termasuk tempat dan waktu berlaku serta wujudnya barang-barang curian (sariqah) di rumah Tertuduh dan elemen kesalahan yang diperlukan. Berdasarkan fakta-fakta tersebut telah berlaku:

1. suatu perbuatan memindah dengan cara sembunyi-sembunyi;

i. harta alih berbentuk 1 tape double din, 3 meter kereta dan 1 bumper kereta hadapan milik mangsa bagi pertuduhan pertama,

ii. harta alih berbentuk 4 unit rim sport dan 4 biji tayar bagi pertuduhan kedua

iii. harta alih berbentuk 4 unit rim sport, 4 biji tayar dan 1 double din (radio tape) bagi pertuduhan ketiga.

2. tanpa persetujuan tuan punyanya; dan

3. dengan niat hendak melucuthakkan harta itu daripada milikan tuan punyanya.

Tertuduh bersetuju dengan fakta-fakta yang dibentangkan Pihak Pendakwa Syar’ie tersebut. Setelah mendengar ikrar tertuduh terhadap pertuduhan serta meneliti fakta-fakta tersebut dan juga persetujuan tertuduh dengan fakta-fakta tersebut, mahkamah telah mensabitkan ketiga-tiga kesalahan yang dipertuduhkan dan kemudiannya memberi kesempatan tertuduh bercakap kepada mahkamah…”

Ya hakim mensabitkan kesalahan tertuduh dan menjatuhkan hukuman berikut:

“1. Abdul Hafiz bin Haji Muhammad Irwan:

i. Penjara selama 12 bulan bagi kesalahan pertama.

ii. Penjara selama 12 bulan bagi kesalahan kedua.

iii. Penjara selama 12 bulan bagi kesalahan ketiga.

2. Hukuman penjara berjalan secara berturut-turut berjumlah 36 bulan.

3. Hukuman bermula daripada Pesalah ditahan dalam tahanan pihak polis iaitu pada 26 Ogos 2019.

4. Harta sariqah yang dikenal pasti oleh mangsa hendaklah dikembalikan kepada mangsa berkenaan.

5. Pesalah diperintahkan membayar ganti rugi kepada tuan punya barang sariqah iaitu bumper kereta yang telah dijual dengan nilai yang dibeli oleh pemilik itu sebanyak $150.00. Jika pesalah tidak dapat membayarnya, maka ia adalah menjadi hutang atasnya.”

Kita perhatikan YA Hakim dalam kes ini telah menyebut dengan detail prosedur yang diikuti untuk memberi faham kepada tertuduh mengenai pertuduhan itu sebelum mensabitkannya. Itu patut dipuji dan diikuti oleh hakim-hakim lain. Sayangnya, fakta ringkas yang diberi oleh Pendakwa Syar’ie tidak diperturunkan. Jika ia diperturunkan, tentulah kita akan mendapat gambaran yang lebih lengkap. Ini penting kerana ia akan menjadi precedent yang akan dianalisis sama ada boleh menjadi ikutan bagi kes-kes yang terkemudian.

Membaca penghakiman itu, selain daripada hukuman ganti rugi yang dikenakan, kita merasa seolah-olah kita membaca alasan penghakiman Mahkamah Sivil. Itu satu perkembangan yang baik dari segi penulisan penghakiman. Cuma bezanya, di Mahkamah Sivil kes-kes seperti itu hanya dibicarakan oleh Majistret, bukan Hakim Mahkamah Tinggi.

Mengenai hukuman, saya hanya ingin menarik perhatian kepada satu perkara iaitu perintah yang dibuat oleh Hakim, iaitu “Jika Pesalah tidak dapat membayarnya (ganti rugi – pengarang), maka ia adalah menjadi hutang ke atasnya.” Fahaman saya, ia adalah hutang yang boleh dituntut melalui proses mal, berlainan daripada arsy yang akan dibincang kemudian.

Kes Pendakwa Syarie lawan. Mohd. Norazimi Fathullah Bin Mohd. Safihi

Kes ini adalah kes pertama di bawah Kanun Jenayah Syariah, 2013 yang dibicarakan oleh Mahkamah Syariah dan yang kita mempunyai penghakiman bertulis Mahkamah Tinggi Syariah dan Mahkamah Rayuan Syariah.

Fakta kes yang kita ada tidak lebih daripada apa yang disebut dalam pertuduhan iaitu tertuduh, pada tarikh, waktu dan tempat berkenaan, telah menyebabkan kecederaan ke atas Asahrin bin Idris sehingga menyebabkan pecah tempurong kepalanya, dengan itu dia telah melakukan kesalahan di bawah bab 169(2)(a) Kanun Hukuman Jenayah Syariah, 2013 yang boleh dihukum di bawah bab 169(2)(ii) kanun yang sama.

Tertuduh mengaku bersalah melalui iqrar. YA Hakim menjatuhkan hukuman:

1. Penjara selama 5 tahun bermula dari tarikh Pesalah ditahan;

2. Pesalah diperintahkan membayar arsy kepada mangsa iaitu 1/3 daripada jumlah diyat penuh iaitu wang sejumlah $91,516.66 kepada mangsa.

3. Arsy hendaklah dibayar dalam tempoh tiga tahun secara beransur-ansur.

4. Jika arsy gagal dibayar, Pesalah hendaklah dipenjara sehingga jumlah yang diperintahkan dibayar.

Setakat ini kes-kes yang dibicarakan oleh Mahkamah Tinggi Syariah itu adalah kes-kes di mana tertuduh mengaku bersalah. Maka, penghakimannya hanyalah berkenaan hukuman. Kita tidak dapat melihat bagaimana prosedur perbicaraan dilaksanakan, pemakaian undang-undang keterangan, terutama sekali jika saksi itu seorang bukan Islam, bagaimana Hakim menganilisis keterangan saksi-saksi untuk membuat dapatan fakta (finding of facts). Apa yang kita dapat lihat dalam penghakiman ini adalah perbincangan undang-undang mengenai bidang kuasa, iqrar, dan hukuman.

Daripada penghakiman kes ini, kita tidak tahu bagaimana kejadian itu berlaku: sama ada Pesalah tiba-tiba memukul si-mangsa (dengan apa?); sama ada terdapat pertengkaran dan pergaduhan sebelum kecederaan itu dilakukan; siapa yang memulakan pertengkaran dan pergaduhan itu, jika ada; sama ada Pesalah juga cedera dan lain-lain, jika ada. Semua itu patut diambil kira dalam menetapkan hukuman.

Dalam penghakimannya, YA Hakim berkata:

1. “Pesalah adalah orang yang diterima ikrarnya di hadapan Mahkamah pada hari ini.

2. Saya berpuashati dengan semua bukti keterangan yang telah dikemukakan oleh pihak Pendakwa Syarie di dalam kes ini.

3. Saya berpuas hati bahawa saya telah memberi peluang kepada Pesalah untuk bercakap atau membuat apa-apa permohonan sebelum hukuman dijatuhkan. Namun Pesalah tidak mengambil peluang tersebut walaupun telah diterangkan haknya dan diberikan ruang seluas-luasnya. Dari percakapan Pesalah saya melihat Pesalah seolah-oleh tidak mempunyai perasaan langsung tentang kesalahan yang telah dilakukannya dan tidak menampakkan keinsafannya.”

Perenggan 1 lebih merupakan pengecaman Pesalah sebagai orang yang membuat iqrar, satu perkara yang tidak boleh dipertikaikan sebab ia dilakukan di hadapan Hakim berkenaan. Saya juga tidak mempertikaikan kelayakan Pesalah membuat iqrar mahupun keputusan Hakim menerimanya. Apa yang saya katakan ialah mengenai fakta kes (fakta ringkas yang diberi oleh Pendakwa Syar’ie) yang perlu diberi faham kepada tertuduh sebelum sabitan dibuat.

Saya percaya, perenggan 2 merujuk kepada perkara yang sama. Lebih lengkaplah penghakiman itu jika ia diperturunkan dalam penghakiman.

Perenggan 3 merujuk kepada apa yang dilakukan selepas sabitan, iaitu untuk meminta hukuman ringan. Komen saya ialah mengenai sebelum sabitan dirakamkan.

Kita juga tidak tahu sama ada sebelum menerima iqrarnya, tertuduh diberi penjelasan mengenai akibatnya, antara lain, dia boleh dihukum membayar arsy, yang jika jidak dibayarnya, dia boleh dihukum penjara sehingga dia membayarnya yang boleh bererti sehingga dia mati. Perlu difahami, kelayakan membuat iqrar di sisi syarak adalah satu perkara. Sama ada tertuduh tahu akibat memilih dibicarakan di Mahkamah Sivil atau Mahkamah Syariah adalah satu perkara lain.

Mengenai hukuman yang dijatuhkan, saya cuma hendak menyentuh kesan perintah di perenggan 3 dan 4.

Mengenai perenggan 3, arsy hendaklah dibayar dalam tempoh tiga tahun secara beransur-ansur. Kita imbas kembali bahawa Pesalah adalah berumur 18 tahun semasa melakukan kesalahan itu. Dia dipenjarakan selama lima tahun mulai tarikh dia ditahan. Tidak ada keterangan apa kelulusan akademiknya; sama ada dia berkerja sebelum dia melakukan kesalahan; ibu bapanya masih hidup atau tidak; jika masih hidup apa pekerjaan bapanya dan lain-lain.

Biar apa pun, semenjak kejadian, Pesalah telah ditahan dan akan terus menjalani hukuman penjara selama lima tahun itu. Ertinya, sepanjang masa dia dipenjara dia tidak boleh berkerja, jika dia pernah berkerja pun. Soalan: Bagaimana dia akan membayar arsy itu dalam masa tiga tahun? Kita tidak tahu kedudukan kewangan ibu bapanya. Tetapi, saya berani berkata mereka tidak mampu membayar ansuran arsy sebanyak B$91,000.00 itu yang bersamaan B$1,516.60 (RM4,624.28) sebulan!

Mengenai perenggan 4, jika arsy gagal dibayar, Pesalah hendaklah dipenjara sehingga jumlah yang diperintahkan dibayar. YA Hakim merujuk kepada bab (Bab) 193(d) Perintah Kanun Peraturan Jenayah Mahkamah Syariah 2018 bagi membuat perintah itu. Tidak syak lagi bahawa bab berkenaan memberi kuasa itu kepada Hakim untuk berbuat demikian, ertinya hukuman itu adalah sah disisi undang-undang. Saya percaya demikian jugalah kedudukannya di sisi syarak.

Tetapi, kita perlu fikir mengenai akibatnya? Seperti yang saya hujahkan, besar kemungkinan Pesalah dalam kes ini tidak dapat membayar arsy itu dan akan menjalani hukuman penjara sehingga mati, daripada umur 18 tahun! Adakah itu kehendak (intention) syarak dan kehendak mahkamah? Saya khuatir, selepas Pesalah dimasukkan ke penjara, dia akan dilupakan. Setiap kali pegawai penjara menyemak kesnya, beliau dapati arsy belum dibayar dan hukuman mahkamah ialah dia akan dipenjara sehinga hukuman arsy terhadapnya selesai dibayar, maka dia akan terus dipenjarakan.

Kita tidak perlu menunggu NGO-NGO hak asasi manusia membangkitkan isu itu 30 tahun kemudian. Sekarang pun kita patut berfikir mengenainya. Saya fikir, biar apa pun kedudukannya mengikut pendapat fuqaha zaman silam, kita patut berani berijtihad semula, jika perlu, dan menetapkan had tempoh pemenjaraan kerana gagal membayar arsy seperti kegagalan membayar denda; dan juga apabila tempoh itu tamat, hutang (arsy) itu pun dianggap selesai. Saya syorkan undang-undang dipinda sedemikian.

Setakat ini pun kita telah dapat perhatikan adanya perbezaan antara sistem perundangan dan kehakiman syari’ah dan common law. Mengikut sistem common law England, kes jenayah adalah tindakan raja (pemerintah) terhadap seseorang individu yang melanggar undang-undang negara yang dibuat untuk menjaga ketenteraman. Dia akan didakwa dan dihukum. Habis setakat itu.

Jika perbuatan jenayah itu menyebab kecederaan kepada seseorang individu, terserahlah kepada individu berkenaan untuk mengambil tindakan undang-undang terhadap pesalah itu dalam satu prosiding mal untuk mendapat pampasan. Pemerintah tidak masuk campur sebab perkara itu adalah antara mereka berdua.

Saya belum pernah temui satu kes demikian. Sebabnya, biasanya seorang penjenayah itu bukanlah berwang dan tidak mampu membayar ganti rugi. Untuk mengambil tindakan undang-undang memerlukan perkhidmatan peguam dan si mangsa juga tidak mampu. Maka si mangsa terpaksalah berpuas hati dengan pesalah menjalani hukuman penjara dan lain-lain.

Syari’ah, mungkin lebih tepat fiqh, melihat perbuatan jenayah dari kedua-dua sudut; pemerintah dan individu (mangsa). Ia menggunakan mahkamah yang sama, hakim yang sama dan prosiding yang sama untuk mencapai kedua-dua matlamat itu pada masa yang sama. Di akhir prosiding itu kedua-dua matlamat itu dicapai tanpa kos tambahan. Ia adalah satu sistem yang baik. Tetapi, sama ada sistem itu berjaya terletak kepada kemampuan pesalah membayar arsy.

Dalam masyarakat Arab, terutama sekali di zaman dahulu, yang berasaskan kabilah (tribe) yang kuat, seluruh kabilah akan menyumbang untuk membayarnya. Masyarakat Melayu tidak berasaskan kabilah. Adik-beradik seibu sebapa pun tidak akan tampil membantu, jika perlu mengeluarkan wang. Tetapi, saya yakin mereka akan berebut menuntut diyat jika ada saudara mara dibunuh oleh orang mampu membayar diyat. Sebab itu, saya menunggu untuk melihat bagaimana sistem diyat akan terlaksana dalam masyarakat Melayu. Setakat ini masih terlalu awal untuk kita mengatakan sama ada sistem arsy akan berjaya dalam masyarakat Melayu. Sebaliknya, kita sudah nampak kemungkinan pesalah berumur 18 tahun itu akan tua dan mati dalam penjara melainkan ada mana mana badan amal yang akan membayar bagi pihaknya atau dia menerima pengampunan daripada KDYMM Baginda Sultan atau undang-undang dipinda untuk memansuh hukuman penjara kerana tidak dapat membayar arsy atau menghadkan tempoh pemenjaraan itu.

Patutkah badan amal atau Baitul Mal membayarnya? Saya fikir tidak. Ia bererti kita menyokong, jika tidak pun menggalakkan, perbuatan jenayah.

Bagaimana dengan takaful? Apakah ertinya jika seseorang itu mengambil takaful untuk membayar arsynya? Ertinya dia mengambil takaful kerana dia berniat hendak melakukan kesalahan jenayah mencederakan orang. Bolehkah syarikat takaful menanggung liabiliti seperti itu? Syarikat insurans konvensional pun tidak boleh berbuat demikian kerana ia tidak boleh menanggung perbuatan jenayah.

Insurans atau takaful kenderaan bermotor adalah berlainan. Ia diambil atas asas jika kereta itu terlibat dalam kemalangan hingga menyebabkan kerosakan dan kecedraan dan pemandu kereta itu cuai, maka syarikat insurans atau takaful itu akan menanggung liabilitinya. Asasnya adalah kemalangan bukan perbuatan jeyayah yang disenghajakan.

Patutkah ia dibayar dengan wang zakat? Saya bukan seorang fukaha, tetapi saya fikir wang zakat tidak boleh digunakan untuk tujuan itu kerana saya tidak fikir ia termasuk di bawah mana-mana asnaf di samping ia bererti menyokong perbuatan jenayah.

Bagaimana jika kerajaan menggunakan wang cukai untuk membayarnya? Saya juga tidak bersetuju kerana pembayar cukai tidak sepatutnya menanggung akibat perbuatan jenayah seseorang dan secara tidak langsung menggalakkan jenayah.

Kesimpulan

Setakat ini, belum ada kes hudud yang dibicarakan. Yang ada hanyalah beberapa kes kesalahan sariqah (mencuri) yang telah dijatuhkan hukuman takzir (penjara) dan satu kes menyebabkan kecederaan qisas yang dijatuhkan hukuman arsy dan penjara. Kes-kes itu dibawa ke Makamah Tinggi Syariah kerana tertuduh hendak mengaku bersalah melalui iqrar.

Bagi kesalahan-kesalahan bertindih, kedua-dua Pendakwa Raya dan Ketua Pendakwa Syariah hendaklah membuat penelitian dan penentuan bersama (jointly) sama ada pertuduhan hendak dibuat di bawah Kanun Keseksaan dan dibicarakan di Mahkamah Sivil atau di bawah Kanun Jenayah Syariah, 2013 dan dibicarakan di Mahkamah Syariah. Untuk mengelak penentuan itu dicabar, undang-undang berkenaan eloklah dipinda untuk menyatakan seperti itu.

Peruntukan undang-undang bahawa seseorang tertuduh boleh dihukum penjara kerana tidak membayar arsy sehingga arsy dibayar sepenuhnya perlu dikaji semula. Saya syorkan, ia diganti dengan penjara yang tidak melebihi suatu tempoh yang ditetapkan oleh Hakim dalam lingkungan had yang ditetapkan oleh undang-undang dan apabila tempoh yang dikenakan oleh Hakim itu selesai dijalani, hutangnya (arsy) dianggap sebagai telah selesai dibayar, sama seperti denda.

Peruntukan ini hanya bagi kes di mana pesalah tidak berupaya membayar arsy dan tidak mempunyai harta. Jika dia mempunyai harta, hartanya boleh disita dan dijual untuk membayar hutangnya (arsy) itu. Peruntukan itu telah pun ada.

Sebelum seseorang suspek yang, pada masa itu, berada di bawah tahanan Polis, membuat keputusan sama ada dia hendak mengaku bersalah atau tidak dan, jika “ya”, sama ada di Mahkamah Sivil atau melalui iqrar di Mahkamah Syariah, penjelasan hendaklah diberi kepadanya mengenai perbezaan hukuman yang mungkin dikenakan ke atasnya oleh mahkamah-mahkamah itu.

Walaupun penghakiman-penghakiman Mahkamah Tinggi Syariah berkenaan adalah baik (mengenai penghakiman Mahkamah Rayuan Syariah tidaklah perlu disebut), tetapi untuk lebih lengkap eloklah fakta kes diperturunkan dalam penghakiman dan setiap langkah yang dilakukan daripada pertuduhan dibaca hingga hukuman dijatuhkan, direkod dengan detail dan diperturunkan dalam penghakiman.

Kita menunggu untuk melihat perjalanan kes-kes, termasuklah kes-kes hudud, di mana tertuduh meminta dibicarakan dan diwakili peguam. Pada masa itu barulah kita dapat melihat kesediaan penyiasat, pendakwa dan hakim dalam melaksanakan tugas-tugas mereka masing-masing.

Kita mesti menerima hakikat bahawa undang-undang apa sekalipun, termasuk undang-undang yang diwahyukan Allah SWT, selagi ia dilaksanakan oleh manusia, kemungkinan berlakunya ketidakadilan yang tidak disengajakan tetap ada. Maka, usaha hendaklah sentiasa dilakukan untuk menambahbaikkan pelaksanaannya.

NOTA:

Saya berterima kasih kepada Tuan Hj Suhaimi Hj Gemok kerana telah mendapatkan saya penghakiman-penghakiman mahkamah, undang-undang berkenaan dan ucapan YB Peguam Negara untuk membolehkan saya menulis rencana ini. Biar apa pun, semua pandangan dalam rencana ini adalah pandangan saya berdasarkan fakta-fakta yang ada pada saya, pemahaman saya dan hujah-hujah saya. Jika fakta-fakta atau pemahaman saya silap, sudilah perbetulkan. Jika ada hujah-hujah yang lebih baik, saya juga akan mengikutinya. Wallahu a’lam.


Sekatan penuh: PEMBELA syor perkasa bantuan B40, moratorium 6 bulan

BANGI, 18 Syawal 1442H, Ahad – Pertubuhan-Pertubuhan Pembela Islam (PEMBELA) mengemukakan beberapa cadangan untuk dipertimbangkan oleh kerajaan, dalam usaha membantu ekonomi rakyat ketika tempoh fasa sekatan penuh mulai 1 Jun ini.

Ini kerana, tempoh sekatan penuh dijangka berlanjutan sehingga sekurang-kurangnya enam minggu iaitu sehingga bulai Julai, susulan merujuk kepada kadar kes harian terkini yang mencecah lebih 9,000.

Pengerusi PEMBELA, Haji Aminuddin Yahaya berkata, situasi itu akan menyebabkan negara berdepan cabaran ekonomi dan rakyat terutamanya golongan peniaga tertekan serta terpaksa ‘gulung tikar’.

“Namun, itulah jalan penyelesaian bagi menyelamatkan nyawa manusia, iaitu prioriti yang lebih utama.

“Bagaimanapun, pasti ada penyelesaian untuk meringankan ‘aftermath’ dari ‘lockdown’ ini nanti,” katanya dalam kenyataan, hari ini.

Atas sebab itu, Aminuddin mencadangkan supaya program-program pemberian bantuan kepada golongan B40 diteruskan dan diperkasakan.

Pada masa sama, kerajaan juga disaran mempertimbangkan moratorium selama enam bulan oleh pihak bank dan mengetepikan sebarang keuntungan yang diambil dari peminjam atau sekurang-kurangnya mengurangkan kadar dari enam peratus kepada dua hingga tiga peratus.

“Kita juga syor penyaluran bantuan-bantuan khas oleh agensi Bumiputera seperti MARA dan Amanah Ikhtiar perlu dibuat memandangkan dijangka majoriti besar – 80 peratus – kumpulan terjejas adalah Bumiputera.

“Selain itu, wujudkan juga jawatankuasa khas yang benar-benar berfungsi melibatkan semua pihak termasuk kerajaan, pembangkang, dewan-dewan perniagaaan dan NGO untuk mewujudkan persefahaman yang jitu dalam kalangan rakyat khusus untuk ‘lockdown’ kali ini dengan syarat kerajaan mesti bersedia dan terbuka memanfaatkan platform ini,” katanya.

Terdahulu, kerajaan akan membuat perincian mengenai prosedur operasi standard (SOP) penutupan penuh sektor sosial dan ekonomi fasa pertama di seluruh negara, petang ini.

Pengumuman yang akan dibuat oleh Menteri Kanan Pertahanan, Datuk Seri Ismail Sabri Yaakob jam 5 petang ini akan memperincikan sektor ekonomi dan perkhidmatan yang boleh dibuka ketika pelaksanaan sekatan penuh fasa pertama pada 1 Jun.


Pulau Pinang milik Kedah: Dakwaan Sanusi disiasat

GEORGETOWN, 17 Zulkaedah 1444H, Selasa – Sebanyak empat laporan polis diterima berhubung dakwaan Pulau Pinang milik Kedah oleh Menteri Besar Kedah, Datuk Seri Muhammad Sanusi Md Nor.

Ketua Polis Pulau Pinang, Datuk Khaw Kok Chin berkata, siasatan dijalankan Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman.

“Kes disiasat di bawah Seksyen 505(b) Kanun Keseksaan dan Akta Komunikasi dan Multimedia (AKMM) 1998,” katanya.

Sebelum ini, Sanusi ketika Majlis Menandatangani Perjanjian Sempadan Darat dan Maritim Antara Kedah-Perlis, mendakwa Kedah dan Pulau Pinang tidak ada sempadan kerana Pulau Pinang masih hak Kedah.

Beliau berkata, Kedah hanya mempunyai sempadan dengan Perak dan Perlis.

Susulan itu, Ahli Parlimen Jelutong, RSN Rayer membuat laporan terhadap Menteri Besar Kedah itu berhubung dakwaan berkenaan.

Bahkan Pengerusi DAP Kebangsaan, Lim Guan Eng turut menggesa 1.8 juta rakyat Pulau Pinang membuat laporan terhadap Sanusi.

Difahamkan, Perdana Menteri, Datuk Seri Anwar Ibrahim menyerahkan kepada Peguam Negara untuk mengambil tindakan sesuai berhubung kenyataan itu.